3 ta' Frar: San Ansgar

Verżjoni Vidjo:

San Ansgar

"Kieku kien jistħoqqli dawn it-tip ta' favuri mingħand Alla tiegħi, kieku kont nitolbu li jagħmilli miraklu wieħed: dak li bil-grazzja Hu jagħmel minni raġel tajjeb." –

San Ansgar lil wieħed mis-segwaċi tiegħu li kien immeraviljat bil-mirakli kollha li kien qed iwettaq dan il-qaddis.

SAN ANSGARJU (OSCAR)

Isqof

801 – 865

Tagħrif:

San Ansgar, appostlu tad-Danimarka u tal-Isvezja, twieled fis-sena 801, f'Amiens, Franza, għand familja nobbli.

Ġie edukat mill-patrijiet benedittini fil-monasteru ta' Corbie l-Qadim, f'Picardy, Franza, u wara sar patri fl-istess monasteru.

Fis-sena 826, mar id-Danimarka bħala missjunarju, iżda ftit li xejn kellu suċċess.

Wara tliet snin, fuq stedina tar-Re Bjorn, mar l-Isvezja, fejn irnexxielu jikkonverti xi ftit nies, u bena l-ewwel knisja Nisranija.

F'inqas minn sentejn, fis-sena 832, ġie msejjaħ biex ikun l-Abbati tal-Monasteru ta' Corbie l-Ġdida, f'Westphalia, il-Ġermanja, u l-Isqof ta' Hamburg.

Wara tlettax-il sena bħala Isqof ta' Hamburg, fis-sena 845, kellu x-xorti ħażina li jara n-Normanni jinvadu u jħarbtu l-pajjiż, u minħabba fihom ukoll, id-Danimarka u l-Isvezja reġgħu qalbu għall-paganiżmu.

Fis-sena 848, ġie maħtur Arċisqof ta' Brema, il-Ġermanja, u sitt snin wara, fis-sena 854, flimkien ma' grupp ta' missjunarji, reġa' mar id-Danimarka.

Irnexxielu jikkonverti lir-Re Erik ta' Jutland, u wara lir-Re Olaf tal-Isvezja.

Miet fil-paċi fi Bremen fis-sena 865, u ġie midfun fil-Katidral tal-Belt.

Wara l-mewt tiegħu, l-Isvezja reġgħet saret pagana u baqgħet hekk għal żewġ sekli, sakemm reġgħu marru hemm missjunarji oħra.

Ħsieb

Ansgar (jew Oskar) jissejjaħ l-Appostlu tal-Iskandinavja għax ħadem ħafna fid-Danimarka u fl-Isvezja.

Ansgar kien predikatur u amministratur jinqala'.

Kien bniedem mogħti għat-tgħakkis u jħobb il-foqra.

Kien jixtieq imut martri, iżda miet fil-paċi fi Bremen fl-età ta' 65 sena.

B'xorti ħażina wara l-mewt ta' San Ansgar (jew Oskar) l-Isvezja reġgħet lura kompletament għall-paganiżmu.

L-istorja tirreġistra dak li n-nies jagħmlu, aktar milli dak li n-nies huma.

Iżda l-kuraġġ u l-perseveranza tal-irġiel u n-nisa bħal Ansgar jistgħu jiġu biss minn bażi solida ta' kuraġġ u perseveranza Missjunarja.

Il-ħajja ta' Ansgar għandha tfakkarna wkoll li Alla jikteb dritt fuq il-linji mgħawġin li nagħmlulu aħna.

Kristu jieħu ħsieb tal-effetti tal-apostolat bil-mod uniku tiegħu, imma l-ewwel interess tiegħu jibqa' dejjem il-qdusja tal-appostli u d-dixxipli nfushom.

L-appostolat jiġi wara.

Jiġifieri, minkejja li l-istorja tirrakkuntalna li wara l-mewt ta' Ansgar, in-nies reġgħet lura għall-paganiżmu, Alla kien kuntent bil-qdusija tal-qaddej tiegħu Ansgar, minkejja li forsi deher li falla fil-vokazzjoni tiegħu bħala missjunarju.

Alla jinteressah mill-persuna li tagħmel ħilitha biex tħobbu aktar milli mis-suċċessi miksuba b'riżultat tal-appostolat li l-persuna tagħmel.

Rakkont ħelu dwar dan il-qaddis, jgħid li wieħed mill-segwaċi ta' San Ansgar kien immeraviljat bil-mirakli kollha li kien qed jagħmel dan il-qaddis.

Ansgar sab rimedju għal dan u qallu:

Ejjew nitolbu lill-Mulej biex il-fidi Nisranija tibqa' dejjem tissaħħaħ fil-pajjiżi tal-Iskandinavja fejn San Ansgar ħadem b'ħeġġa mill-ikbar.

Imma xi ngħidu għal pajjiżna?

Bħalma Ansgar jissejjaħ l-Appostlu tal-Iskandinavja, San Pawl huwa l-Appostlu ta' Malta jew "Missierna fil-Fidi."

F'hiex inhi l-fidi li rċevejna aħna?

Forsi ftit ftit qed nerġgħu insiru pagani?

Fid-Diskors tiegħu l-Papa Benedittu XVI, meta kien fil-grotta ta' San Pawl, ir-Rabat, Malta

(17 ta' April, 2010) qal dan:

"Il-pellegrinaġġ tiegħi f'Malta beda b'mument ta' talba fis-skiet fil-Grotta ta' San Pawl li ġab għall-ewwel darba l-fidi lil dawn il-gżejjer.

Il-ħidmiet appostoliċi ta' Pawlu taw ukoll ħsad għani fil-ġenerazzjonijiet ta' predikaturi li segwew il-passi tiegħu, u b'mod partikolari fl-għadd kbir ta' saċerdoti u reliġjużi li imitaw iż-żelu missjunarju tiegħu billi ħallew Malta biex iwasslu l-Evanġelju fi xtut imbiegħda.

Waqt li jien fostkom bħala s-Suċċessur tal-Appostlu Pietru, jien

nistedinkom biex tisimgħu l-kelma ta' Alla mill-ġdid, kif għamlu l-antenati tagħkom, u tħalluha tisfida l-modi ta' kif taħsbu u l-mod kif tgħixu ħajjitkom.

Minn dan il-post qaddis minn fejn il-predikazzjoni appostolika xterdet ma' dawn il-gżejjer kollha, jien insejjaħ lil kull wieħed u waħda minnkom biex tidħlu għal din l-isfida eċċitanti tal-evanġelizzazzjoni ġdida.

Għixu l-fidi tagħkom b'mod dejjem isħaħ:

mal-membri tal-familji tagħkom,

fl-inħawi fejn tgħixu,

fil-post tax-xogħol u

fit-tessut sħiħ tas-soċjetà Maltija.

B'mod partikolari jien inħeġġeġ lill-ġenituri, lill-għalliema u lill-katekisti biex jitkellmu ma' oħrajn fuq il-laqgħa ħajja tagħhom infushom ma' Ġesù Ħaj, l-aktar maż-żgħażagħ li huma l-futur ta' Malta.

'Il-fidi tissaħħaħ meta tingħadda lill-oħrajn!' (ara Redemptoris Missio, 2).

Emmnu li l-mumenti tagħkom ta' fidi jiżguraw laqgħa ma' Alla li fis-setgħa qawwija tiegħu jmiss il-qlub tal-bnedmin.

B'dan il-mod intom tintroduċu liż-żgħażagħ għas-sbuħija u l-għana tal-fidi Kattolika u toffrulhom katekeżi soda b'mod li tistednuhom għal sehem dejjem aktar attiv fil-ħajja sagramentali tal-Knisja.

Id-dinja teħtieġ din ix-xhieda!

Quddiem tant theddidiet għas-sagralità tal-ħajja umana, u għad-dinjità taż-żwieġ u tal-familja, m'għandhiex tidher il-ħtieġa li n-nies tal-lum jitfakkru l-ħin kollu fil-kobor tad-dinjità tagħna bħala wlied Alla u fis-sejħa sublimi li rċevejna fi Kristu?

M'għandhiex is-soċjetà l-ħtieġa li terġa' tagħmel tagħha u tiddefendi dawn il-veritajiet morali fundamentali li jibqgħu l-pedament ta' libertà awtentika u progress ġenwin?

Iss'issa, kif kont quddiem din il-Grotta, jien irriflettejt fuq id-don spiritwali kbir (ara Rum 1:11) li Pawlu ta lil Malta,

u jien tlabt li intom tkun tistgħu żżommu bla mittiefes il-wirt imħolli lilkom mill-Appostlu l-kbir.

Jalla l-Mulej iwettaq lilkom u lill-familji tagħkom fil-fidi li topera permezz tal-imħabba (ara Galatin 5:6) u tagħmilkom xhieda ferrieħa tat-tama li qatt ma tqarraq (ara Rumani 5:5)."

Talba

O Alla, int bgħatt lill-isqof Sant'Ansgarju biex iwassal id-dawl tiegħek lil bosta ġnus; agħtina l-għajnuna tat-talb tiegħu, ħalli nimxu dejjem 'il quddiem fid-dawl tal-verità tiegħek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee6bd194', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Ottubru: San Ġwann ta' Capestrano

Verżjoni Vidjo:

San Ġwann ta' Capestrano

"Dawk li huma msejħa biex jieklu mill-mejda tal-Mulej għandhom jiddu bid-dija li tiġi mill-eżempju tajjeb ta' ħajja li jixraqielha t-tifħir u bla nuqqas." –

San Ġwann ta' Capestrano

SAN ĠWANN TA' CAPESTRANO

Saċerdot

1386 – 1456

Tagħrif:

San Ġwann twieled f'familja prominenti, f'Capestrano, l-Italja, fl-1386.

Meta kien għadu tifel żgħir tilef lil missieru, u rabbietu ommu waħidha.

Studja l-Liġi, laħaq avukat, u beda l-karriera tiegħu mal-Gvern.

Fl-1412, meta kellu 26 sena, inħatar Gvernatur ta' Perugia.

Kien amministratur kapaċi u fl-istess ħin onest.

Fl-1416, qamet gwerra bejn Perugia u Malatesta.

San Ġwann mar biex jagħmilha ta' ambaxxatur tal-paċi, iżda tal-Malatesta xeħtuh il-ħabs.

Meta kien priġunier għaraf kemm ma kienu jiswew xejn quddiem Alla, is-setgħa, l-unuri u l-ġid tad-dinja.

Hekk kif inħeles, fl-istess sena li fiha kien waqa' priġunier, daħal mal-Patrijiet Franġiskani.

Fl-1425, ordna saċerdot.

Fl-Ordni ltaqa' ma' San Bernardinu ta' Siena, sar ħabib tiegħu ħafna, bħalu sar predikatur kbir u xerred id-devozzjoni lejn l-Isem Imqaddes ta' Ġesù.

Ġera bla serħan mal-Ewropa kollha biex isaħħaħ lill-popli fil-ħajja Nisranija u jeħodha mal-eretiċi.

Fl-1439, San Ġwann mar Milan biex jaħdem kontra x-xiżma li nħolqot mill-antipapa Feliċ V. Mis-sena 1439, 'il quddiem, erba' Papiet wara xulxin bagħtuh bħala Legat tagħhom fil-Palestina, fil-Polonja, fi Franza (fejn iltaqa' ma' Santa Collette u ħeġġiġha biex tkompli tifforma lis-Sorijiet Klarissi), fl-Awstrija u fil-Bohemia (fejn irnexxielu jġib ħafna eretiċi lura fil-Fidi).

Biċċa xogħol kbira li għamel f'ħajtu, kienet li wara l-waqgħa ta' Kostantinopli f'idejn il-Musulmani fl-1453, imħeġġeġ mill-Papa Kallistu III, organizza Kruċjata biex iwaqqaf l-avvanz tal-armata Musulmana taħt Mohammed II.

Hu stess ħa sehem fiha, għamel standard kbir bl-Isem ta' Ġesù miktub fuqu, u kien ta' kuraġġ kbir u għen ħafna biex l-Insara jirbħu l-battalja ta' Belgrad, fl-1456.

Tliet xhur wara, San Ġwann miet f'Villach, Awstrija, fit-23 ta' Ottubru 1456, fl-età ta' 70 sena, u kien ikkanonizzat fl-1724.

Il-laqam li ngħatalu huwa dak ta' "suldat qaddis" u huwa awtur ta' bosta opri kontra l-ereżiji ta' żmienu.

Huwa wkoll il-patrun tal-kappillani militari u ta' dawk li jaħdmu fil-liġi.

Ħsieb

Fuq il-qabar ta' dan il-qaddis fil-belt Awstrijaka ta' Villach, il-gvernatur kiteb dan il-messaġġ:

"Dan il-qabar iżżomm lil Ġwanni, imwieled Capistrano, raġel li jistħoqqlu t-tifħir, difensur u promotur tal-fidi, gwardjan tal-Knisja, protettur ferventi tal-Ordni tiegħu, ornament għad-dinja kollha, li kien iħobb il-Verità u l-Ġustizzja reliġjuża, mera tal-ħajja, gwida żgura fid-duttrina; imfaħħar minn numru bla qies ta' ilsna, issa hieni jsaltan fis-sema."

Immaġinak tgħix f'pajjiż fejn il-pesta u l-gwerer ċivili qerdu l-popolazzjoni u komplew jheddu l-għajxien ta' ħafna għal perjodu ta' żmien.

Żmien fejn kienet teżisti konfużjoni fil-Knisja b'żewġ u xi kultant bi tliet irġiel jgħidu li huma l-Papa.

Fl-aħħar nett, ippretendi li għandek ir-responsabbiltà ta' ordni reliġjuża maqsuma b'ħafna kampijiet opposti.

Dawn iċ-ċirkostanzi xejn sbieħ u ta' niket jipprovdu sfond għall-ħajja ta' San Ġwann ta' Capistrano u jagħtuna perspettiva dwar l-azzjonijiet tiegħu.

U llum fejn ninsabu?

Fid-dinja?

F'pajjiżna?

Hemm raġuni għalfejn id-dinja tinsab f'kaos.

Aktar ma nneħħu lil Alla mis-soċjetà, aktar ma nwarrbuh u nagħtuh il-ġenb, aktar joħroġ kaos.

Hija r-riċetta għad-diżastru.

Iswed, abjad, kannella, isfar, aħmar, vjola ... ma jimpurtax liema kulur tal-ġilda għandek.

Ġesù ma ġiex biex isalva r-razez imma l-erwieħ!

Dinja li tibqax iżżomm għajnejha fuq Alla hi dinja mifxula fid-dlam.

U sfortunatament, illum dan huwa evidenti ħafna.

Imma San Ġwann ta' Capistrano jurina li meta kollox jidher bla tama, irridu niftakru li hemm qawwa fl-Isem ta' Ġesù.

Huwa ġabna lura f'għaqda ma' Alla li kienet inkisret bid-dnub.

Huwa salva l-umanità kollha, u ħallas il-prezz tad-dejn tagħna darba għal dejjem.

Huwa waqqafna fuq saqajna fit-triq id-dejqa biex aħna nagħmlu opri tajba, fejn għandna nuru rispett lejn kulħadd.

Huwa salvana mill-iskjavitù tad-dnub fuq dak is-salib u bih ksibna l-veru ħelsien!

"Il-predikazzjoni tas-salib hija bluha għal dawk li jintilfu; imma għal dawk li jsalvaw, għalina, hi l-qawwa ta' Alla"

(1 Korintin 1:18).

Meta Ġesù xerred għalina demmu fuq is-salib, ġabilna l-libertà, il-maħfra, is-salvazzjoni u l-ħajja eterna ... jekk irridu biss "ikollna l-fidi u nemmnu."

Il-qawwa tal-Isem ta' Ġesù ma spiċċatx mas-salib imma ħarġet rebbieħa fis-salib!

Ġesù jfittex in-nagħaġ mitlufa, qalb il-midinbin.

Huwa lest li jqajjimna mill-mewt spiritwali tagħna, lilna lkoll, li forsi ninsabu mejta fi dnubietna.

M'hemm l-ebda tama għar-rikonċiljazzjoni ma' Alla mingħajr il-maħfra tad-dnubiet u mingħajr ma' wieħed jirrikorri għas-Sagrament tal-Qrar fejn fih u permezz tiegħu, id-Demm u l-Isem ta' Ġesù jħolluna minn dnubietna.

Għalhekk jista' jkunu li għalik li qed taqra, wasal iż-żmien li inti tieħu deċiżjoni u ma tibqax titratjeni jew tipposponi.

Għada jista' jkun tard wisq.

Tibqax lura milli tisma' u twieġeb għas-sejħa li jista' jkun qed jagħmillek Alla fil-qalb tiegħek f'dan il-mument.

Tkellem ma' Alla,

għidlu fi kliemek li inti lest għal ħajja ġdida fih,

itolbu jagħtik il-qawwa u l-għajnuna biex tassew jiddispjaċik minn dnubietek kollha, tindem minnhom,

biex jgħinek tipprepara ruħek għal qrara tajba,

biex jagħtik il-kuraġġ biex tmur u tagħmilha

u deċiżjoni soda li tibqa' miexja warajh u tgħix ħajja li togħġbu.

Meta tkun ħallejt lill-Mulej inaddfek mid-dnub, imbagħad ersaq irċevieH fit-Tqarbin imqaddes biex Hu nnifsu ġewwa fik, ikun jista' jimliek bi mħabbtu li tgħaxxaq u jqawwik.

San Ġwann ta' Capestrano jwissi: "Dawk li huma msejħa biex jieklu mill-mejda tal-Mulej għandhom jiddu bid-dija li tiġi mill-eżempju tajjeb ta' ħajja li jixraqilha t-tifħir u bla nuqqas."

Imbagħad, wara dan, il-Mulej li wegħedna Paċi li d-dinja ma tistax tagħtina,

ifawrek bil-

Paċi

tiegħu,

jimlielek qalbek bil-

Ferħ

u f'ruħek jagħtik il-

Grazzji

li għandek bżonn biex ma tħarisx iżjed lura imma biss 'il quddiem u tħallih imexxik id f'id fit-toroq tiegħu filwaqt li

Tafdah

li Hu kapaċi

jieħu ħsiebek f'kollox

tul il-vjaġġ tiegħek f'din id-dinja mudlama.

U meta tiltaqa' mal-hemm u l-għawġ tal-ħajja, ħa jkollok dak l-

ottimiżmu Nisrani

qawwi li jitnissel minn

fidi soda f'Ġesù Kristu

Sidna, bħalma kellu San Ġwann ta' Capestrano.

Talba

O Alla, int bgħatt lil San Ġwann ta' Capestrano biex iqawwi lill-poplu fidil tiegħek fi żminijiet ta' biża' u dwejjaq; żommna sħaħ taħt il-ħarsien tiegħek, u mexxi dejjem il-Knisja tiegħek fis-sliem.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee6eede2', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Ottubru: Santa Margerita Marija Alacoque

Verżjoni

Vidjo:

Santa Margerita Marija Alacoque

"Ara din il-Qalb li tant ħabbet il-bnedmin u li hi maħbuba ftit minnhom.

Jien inwiegħed li niftaħ qalbi u nxerred l-imħabba abbundanti fuq dawk kollha li jonorawha jew iqimuha." –

Kelmiet Ġesù nnifsu lil Santa Margerita Marija Alacoque.

SANTA MARGERITA MARIJA ALACOQUE

Verġni

1647 – 1690

Tagħrif:

Santa Margerita Marija twieldet fid-Djoċesi ta' Autun, Franza, fl-1647.

Meta kellha tmien snin tilfet lil missierha.

Kien għad għandha ħdax-il sena meta bdiet issofri ħafna bir-rewmatiżmu, u meta tnejn minn ħutha bdew jitrattaw ħażin lilha u lil ommha, hi bdiet issib ħafna faraġ f'Ġesù Sagrament.

Minn kmieni wriet devozzjoni speċjali lejn Ġesù Ewkaristija.

Irrifjutat proposti għaż-żwieġ, u fl-1671, meta kellha 24 sena, daħlet soru tal-Viżitazzjoni f'Paray-le-Monial, u għamlet avvanzi tal-għaġeb fit-triq tal-perfezzjoni.

Hija talbet lill-majjistra tan-novizzi tgħidilha x'kellha tagħmel biex timmedita.

Il-majjistra weġbitha biex tpoġġi lilha nnifisha quddiem Alla bħala tila vojta.

Sa minn mindu kellha 20 sena Margerita esperjenzat dehriet ta' Kristu, u fis-27 ta' Diċembru 1673, kellha bidu għal serje ta' rivelazzjonijiet li kellhom ikomplu għas-sena u nofs ta' wara.

Fihom, il-Mulej urieha mħabbtu lejn id-dinja.

F'dawn ir-rivelazzjonijiet Kristu għarrafha li hu kien għażilha bħala strument biex ixxerred id-devozzjoni lejn il-Qalb Imqaddsa tiegħu; għarrafha wkoll b'devozzjoni ġdida fil-Knisja li kellha tkun magħrufa bħala tad-Disa' Ġimgħat u wkoll l-Ora Santa.

Talabha wkoll li fil-Knisja titwaqqaf il-festa tal-Qalb Imqaddsa tiegħu fil-jum tal-Ġimgħa li jiġi fuq l-Ottava ta' Corpus Christi.

Is-superjura tagħha, Madre de Saumaise, ħaditha kontra tagħha fl-isforzi tagħha biex timxi fuq l-istruzzjonijiet li hija kienet irċeviet fir-rivelazzjonijiet.

Imma mbagħad aċċettat.

Anki fost sħabha, ħafna ma setgħux iniżżluha li kellha dehriet ta' Kristu.

Margerita sabet appoġġ kbir fil-persuna ta' San Klawdju la Colombière, SJ li għal xi żmien kien il-konfessur tal-komunità.

Bil-għajnuna ta' San Klawdju de la Colombiere SJ li ddikjara li r-rivelazzjonijiet kienu ġenwini, Santa Margerita Marija bdiet dawn id-devozzjoni u bl-isforzi tagħha ġiet imwaqqfa l-festa tal-Qalb ta' Ġesù.

L-oppożizzjoni fil-komunità waqfet meta fl-1683 ġiet eletta superjura l-Madre Mélin li għażlet lil Margerita bħala l-assistenta tagħha.

Hi mbagħad saret majjistra tan-novizzi.

Hi rat ukoll, fl-1686 – erba' snin qabel mietet – il-kunvent jibda josserva privatament il-festa tal-Qalb ta' Ġesù; u sentejn wara nbniet kappella f'Paray-le-Monial iddedikata lill-Qalb ta' Ġesù.

Malajr l-osservanza tal-festa bdiet tixtered fil-kunventi l-oħra tas-Sorijiet Viżitandini.

Margerita Alacoque mietet ta' 43 sena f'Paray-le-Monial fis-17 ta' Ottubru 1690, u ġiet ikkanonizzata fl-1920 mill-Papa Benedittu XV.

Ġisimha jinsab taħt l-artal tal-Kappella tal-kunvent ta' Paray.

Id-devozzjoni lejn il-Qalb ta' Ġesù ġiet uffiċjalment rikonoxxuta 75 sena wara mewtha fl-1765 minn Klement XIII.

Ħsieb

Għandna d-drawwa sabiħa li x-xahar ta' Ġunju nqisuh bħala xahar iddedikat lill-Qalb ta' Ġesù.

Diversi parroċċi jorganizzaw mumenti ta' talb u adorazzjonijiet u ħafna minna nieħdu sehem f'dawn iċ-ċelebrazzjonijiet.

Imma xi jfisser li tkun devot lejn il-Qalb ta' Ġesù?

Min fejn u meta beda dan il-kult lejn il-Qalb ta' Ġesù?

Sa minn żmien San Bernard u l-iskola ta' spiritwalità taċ-Ċisterċensi naraw żvilupp tal-kult lejn l-umanità ta' Kristu.

Dan kien bejn is-sekli ħdax u tnax.

Din il-qima tinbena fuq il-kliem ta' San Ġwann f'Kap 19 vers 37 li jaqra

"Huma għad iħarsu lejn min nifdu."

Fl-1765, il-Knisja bdiet tiċċelebra l-festa tal-Qalb ta' Ġesù u, għalhekk, din il-qima saret aktar popolari.

Id-devozzjonijiet ewlenin, partikularment l-adorazzjoni riparatriċi, is-Siegħa Qaddisa (ora santa), u l-ewwel Ġimgħa tax-xahar bdew f'dan iż-żmien.

Fl-1928, il-Papa Piju XI fl-Enċiklika

Miserentissimus Redemptor

(Ir-Redentur l-aktar Ħanin) afferma l-pożizzjoni tal-Knisja dwar dan il-kult bl-esperjenzi mistiċi ta' San Ġwann Eudes (1601-1680) u Santa Margerita Marija Alacoque (1647-1690).

Aktar tard, fl-1956, il-Papa Piju XII fl-ittra Enċiklika tiegħu

Haurietis Aquas

tana d-duttrina uffiċċjali tal-Knisja dwar il-qima lejn il-Qalb ta' Ġesù.

Santa Margerita Marija Alacoque hi meqjusa bħala l-persunaġġ l-aktar importanti fl-istorja riċenti tal-qima lejn il-Qalb ta' Ġesù.

Kellha diversi esperjenzi mistiċi u rivelazzjonijiet.

M'hemm xejn x'jindika li din is-soru kellha għarfien ta' din id-devozzjoni qabel ma kellha dawn l-esperjenzi.

Hija ġiet iddikjarata beata fl-1864 mill-Papa Piju IX u qaddisa fl-1920 mill-Papa Benedittu XV.

Bla dubju dawn iż-żewġ mumenti fl-istorja tal-Knisja ħallew effett fuq Madre Margarita De Brincat (1862-1952) – fundatriċi tas-Sorijiet Franġiskani tal-Qalb ta' Ġesù.

Fil-ħafna esperjenzi li Santa Margerita Marija Alacoque kellha, Ġesù għamel tnax–il wegħda lil dawk li huma tassew devoti tal-Qalb Imqaddsa tiegħu:

Jiena nagħtihom il-grazzji kollha li jkollhom bżonn fil-ħajja tagħhom.

Jiena nġibilhom il-paċi fid-dar tagħhom.

Jiena nfarraġhom fid-dwejjaq kollha tagħhom.

Jiena nkun ir-refuġju tagħhom waqt il-ħajja, u fuq kollox waqt il-mewt.

Jiena nxerred barka kbira fuq kulma jagħmlu.

Il-midinbin isibu f'qalbi ħniena bla tarf.

Erwieħ berdin jitħeġġu bl-imħabba.

Erwieħ devoti jitilgħu fi qdusija akbar.

Jiena nbierek id-dar fejn ix-xbieha tal-Qalb Tiegħi hija esposta u meqjuma.

Jiena nagħti l-grazzja lill-qassisin li jikkonvertu l-qlub iebsin tal-midinbin kbar.

Min ixerred din id-devozzjoni jkollu ismu miktub f'Qalbi u minn hemm ma jitħassar qatt.

Lil dawk kollha illi jitqarbnu fl-ewwel Ġimgħa tax-xahar għal disa' darbiet wara xulxin, jien, nagħtihom il-grazzja tal-indiema waqt il-mewt, li ma jmutux imbegħdin minni, li jirċievu s-sagramenti, u fil-mewt qalbi tkun il-port tas-salvazzjoni tagħhom.

Kieku din l-aħħar wegħda hekk kbira ma ħarġitx minn fomm l-Iben t'Alla konna naqtgħu qalbna, għax hi ħaġa kbira li b'disa' tqarbiniet, wieħed bħal ikollu jedd għall-ġenna.

Imma l-Papa Benedittu xandarha hu wkoll u għamel qaddisa lil Santa Margerita Marija Alacoque.

Nemmen li ħafna adulti jippratikaw din id-devozzjoni, pero mhux biżżejjed, jeħtieġ li ngħallmu lil uliedna ukoll biex jipprattikaw din id-devozzjoni u nkunu devoti lejn l-Ewkaristija u l-grazzji li Ġesù għoġbu jagħtina għax għandu mħabba kbira lejna.

It-teoloġi jgħidu li wieħed jista' jemmen, jew ma jemminx ir-rivelazzjonijiet privati.

Bix-xjenza ma nistgħux nippruvawhom.

Imma nistgħu niddubitaw il-messaġġ ta' din il-Qaddisa li Alla jħobbna bi mħabba tal-ġenn?

L-imħabba titħallas bl-imħabba.

Hekk qed inħallsuh aħna lil Alla?

Jew bl-ingratitudni li qed jagħmlu ħafna, kif ilmenta Ġesù mal-Qaddisa?

Imma kif tkun devot tal-Qalb ta' Ġesù?

Ir-risposta sempliċi hi li tħobb kif iħobb Ġesù u dan nistgħu inkunu nafuh mill-Vanġelu.

Din it-talba, ispirata minn Fr Pedro Arrupe SJ, li kien Superjur Ġenerali tal-Ġiżwiti; għandha tagħtik dawl ġdid dwar kif ħabb Ġesù; kemm kien uman fl-imħabba Divina tiegħu:

"Agħmel Mulej li nħoss bl-istess sentimenti ta' Qalbek.

Għallimni kif kont iġġib ruħek mad-dixxipli tiegħek, l-aktar dawk viċin tiegħek, bħal Pietru u Ġuda... kif ħsiltilhom saqajhom!

Fakkarni kif ġibt ruħek mal-midinbin, mat-tfal, mal-Fariżej, ma' Pilatu u ma' Erodi.

Għallimni nagħder lil min qed ibati, lill-foqra, lill-għomja, lill-magħtubin, lill-lebbrużi.

Urini kif kont taqsam man-nies dak li kien l-aktar għal qalbek... meta ħariġlek id-dmugħ jew meta ħassejtek imnikket u mdejjaq.

Int ma żammejtx lura milli twissi lil min ma kienx jimxi sew iżda t-tjubija tiegħek kienet tiġbed il-follol.

Tassew li kont iebes miegħek innifsek meta għext imċaħħad minn ħafna ħwejjeġ u ħdimt bla waqfien, iżda mal-oħrajn kont kollok tjubija u ħerqan biex taqdihom.

Qalbek kienet tistrieħ fl-intimità ma' Missierek fit-talb... ta' spiss tul il-lejl kollu.

Biddilt il-ħajja ta' dawk li ltaqgħu miegħek.

Kif jista' xi ħadd jinsa l-impatt li kellek fuq Marija Maddalena jew fuq il-ħalliel it-tajjeb waqt li kont imdendel fuq is-salib, bla ma ħaqqek.

Ġesù iġbidni lejn Qalbek, minfuda bi mħabba għall-bnedmin...għalija.

Fil-pjagi tiegħek aħbini sabiex imġedded mill-Ispirtu Tiegħek, inkun xhud tal-Imħabba Tiegħek f'dak kollu li jinqala' f'ħajti."

Ngħidu li meta tkun taf persuna tibda tħobbha aktar, u aktar ma tħobbha tkun trid issir taf iktar dwarha.

Il-Qalb Imqaddsa ta' Ġesù tistedinna biex insiru nafuh u nħobbuh aktar, biex wara inxandruh mal-oħrajn.

Talba

O Alla ta' dejjem li tista kollox, ħares lejn il-Qalb tal-maħbub Iben tiegħek u lejn it-tifħir u t-tpattija li jagħtik f'isem il-midinbin, u lilhom, waqt li jitolbu l-ħniena tiegħek, agħtihom il-maħfra fl-isem tal-istess Ibnek Ġesù Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-ħsieb huwa meħud minn artiklu ta' Joseph u Melissa Anne D'Emanuele.


2 ta' Frar: Il-Preżentazzjoni tal-Mulej

Verżjoni Vidjo:

Il-Preżentazzjoni tal-Mulej

"Dawl biex idawwal il-ġnus" –

Luqa 2:32

IL-PREŻENTAZZJONI TAL-MULEJ

Tagħrif:

llum, jaħbat l-erbgħin jum wara l-Milied, u l-Knisja tfakkarna fil-Preżentazzjoni ta' Ġesù fit-tempju u fil-Purifikazzjoni tal-Verġni Marija.

Erbgħin jum wara t-twelid ta' Ġesù, il-Madonna u San Ġużepp marru fit-tempju biex jagħmlu ċerimonja reliġjuża li kienet preskritta fil-Liġi ta' Mosè biex joffru t-tarbija tagħhom bħala l-ewwel wild lil Alla.

L-għan ta' din iċ-ċerimonja kien biex il-Lhud jifhmu li l-ulied ta' Alla, afdati f'idejn il-ġenituri, li flok Alla, kellhom jieħdu ħsiebhom.

Il-Liġi kienet tgħid ukoll li l-għonja kellhom joffru ħaruf u ħamiema bħala offerta; fil-waqt li l-foqra joffru par gamiem jew żewġ bċieċen.

Din tal-aħħar kienet l-offerta tal-Madonna u ta' San Ġużepp, għax kienu fqar.

(Luqa 2:22)

Xmun, xwejjaħ li kien fit-tempju, ħa t-tarbija f'idejh u mnebbaħ mill-Ispirtu s-Santu, għarfu bħala l-Messija Mwiegħed.

U wara l-preżentazzjoni, sakemm kien qed jitkellem mal-ġenituri, daħlet il-Profetessa Anna, u hi wkoll għarfet fit-tarbija l-Messija li kien wasal.

Din il-festa tissejjaħ ukoll "il-Gandlora," għax minħabba l-kliem li bih Xmun sejjaħ lil Ġesù: "Dawl biex idawwal il-ġnus" (Luqa 2:32), kienet daħlet drawwa fil-Knisja li jitbierku u jinxtegħlu x-xemgħat.

Il-Knisja tagħmel din il-festa mhux biss biex tfakkarna f'din il-ġrajja, iżda wkoll biex tħajjarna nerġgħu inġeddu l-offerta tagħna nfusna lil Alla.

Fir-Rużarju wkoll meta naslu fir-raba' misteru tal-Ferħ, nieqfu naħsbu għal ftit fuq dan l-episodju.

Ħsieb

Fit-2 ta' Frar, 2018, l-Isqof ta' Għawdex, Mons. Mario Grech qal dan fl-omelija li għamel tal-Festa tal-Preżentazzjoni tal-Mulej:

"Bħal donnu fi żminijietna kulma jmur il-lejl qed jitwal u d-dlam isir aktar iswed!

Qed ngħid għad-dlam li jaħkem il-moħħ meta dan ma jibqax iffukat fuq il-verità; qed ngħid għad-dlam li jimla l-qalb meta l-imħabba vera ssir skarsa; u qed nirreferi għad-dalma tar-ruħ meta d-dubji jibdew jherru l-fidi tagħna f'Alla wieħed fi Tliet Persuni u fi Kristu Feddej tal-umanità.

Imma x'ser insewwu jekk noqogħdu neqirdu fid-dlam?

Il-qrid ikompli jikkarga d-dlam.

Għalhekk ikun aħjar jekk f'din is-sitwazzjoni naraw kif nistgħu nixegħlu mqar xrara waħda biex hekk negħlbu d-dlam.

Il-festa tal-Gandlora, jew aħjar, tal-Preżentazzjoni ta' Ġesù fit-Tempju, hija festa tad-dawl.

Fil-fatt, meta Xmun ħa f'idejh lil Ġesù tarbija, sejjaħlu 'dawl li jdawwal il-ġnus.'

Bir-raġun, għax f'idejh Xmun kien qed jerfa' lil Kristu li jsejjaħ lilu nnifsu 'd-dawl tad-dinja.'

Xmun, li bħalek u bħali kien ilu fid-dlam, stejqer meta wara tant stennija u qtigħ il-qalb, fid-dawl ta' Kristu beda jara t-tamiet ta' ġensu jitwettqu, u hekk id-dlam jirtira: 'Il-poplu li kien miexi fid-dlam, ra dawl kbir.'

Kif meta Marija daħlet fit-Tempju ta' Ġerusalemm bit-tarbija f'idejha, hija kienet qiegħda ġġorr id-dawl, hekk meta aħna nidħlu fit-tempju bix-xemgħa tixgħel f'idejna, neħtieġu li nemmnu li qegħdin inġorru lil Ġesù f'idejna.

Fil-fatt, kull wieħed minna jista' jissejjaħ 'Kristofru' – dak li jġorr lil Kristu.

Kif Marija kienet strumentali biex id-dawl jasal fejn kien hemm id-dlam (għand Xmun u fit-Tempju), in-Nisrani llum huwa msejjaħ jirrifletti d-dawl ta' Kristu f'dawk l-irqajja' mudlama tal-ħajja.

Illum, kull min qed ifittex xaqq ta' dawl, qed jistaqsi lilna d-dixxipli ta' Ġesù x'tip ta' risposta għandna għalih.

Ma' dawn il-persuni mhux biżżejjed li nitkellmu dwar Ġesù jew noqogħdu niddettawlhom il-katekiżmu; f'ċertu sens, dawn iridu jaraw rifless tad-dawl ta' Ġesù."

U int qed tkun dawl għal ħaddieħor billi bi kliemek u b'għemilek twasslilhom lil Kristu li jgħammar f'qalbek u f'ħajtek?

Talba

Mulej Ġesù, 40 jum wara t-twelid tiegħek, inti kont meħud fit-tempju mill-ġenituri tiegħek u ppreżentat lil Alla Missierna.

Fakkarna kontinwament li aħna t-tempju tal-Ispirtu s-Santu.

Agħmel li d-dawl tiegħek jidher fina.

Xmun ħabbar li l-qalb ta' Marija se tkun minfuda.

Kif Marija baqgħet Miegħek fit-tbatija, nitolbuk li aħna nkunu nistgħu nkunu ta' għajnuna 'l dawk li jkunu għaddejja minn kull xorta ta' tbatija.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee7c2ac3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Ottubru: San Luqa

Verżjoni Vidjo:

San Luqa

"Fl-ewwel rakkont tiegħi, Teofilu, tkellimt fuq dak kollu li Ġesù kien għamel u għallem minn mindu beda sal-jum li fih kien meħud fis-sema, wara li, permezz tal-Ispirtu s-Santu, ta l-ordnijiet tiegħu lill-appostli li hu kien għażel.

Wara l-passjoni tiegħu dehrilhom u tahom ħafna provi li hu ħaj; f'erbgħin jum rawh kemm-il darba u kellimhom fuq il-ħwejjeġ tas-Saltna ta' Alla."

Bidu tal-Ktieb tal-Atti 1:1-3 miktub minn San Luqa.

SAN LUQA

Evanġelista

L-ewwel Seklu

Tagħrif:

San Luqa kien minn Antjokja, belt ewlenija tas-Sirja.

Hu kien ta' razza u kultura Griega.

Fejn, kif u meta kkonverta ma nafux.

X'aktarx li kkonvertieh San Pawl f'Antjokja, iżda żgur li kkonverta qabel sewwa s-sena 50 w.K.

San Luqa kien tabib, infatti San Pawl sejjaħlu "Luqa, l-għażiż tabib" (Kolossin 4:14).

Aktarx li kien ukoll jiddeletta jpitter, għax hemm xi pitturi li huma attribwiti lilu.

F'Malta wkoll hemm tradizzjoni li tgħid li l-pittura tal-Madonna meqjuma fis-Santwarju tal-Madonna tal-Mellieħa hi xogħol idejh, iżda xejn b'ċertezza.

San Pawl ħadu miegħu fit-tieni u fit-tielet vjaġġi tiegħu.

San Luqa qatt ma ħallieh lil San Pawl jekk mhux għal xi waqtiet ta' qadjiet għall-knejjes stess.

Kien miegħu fl-aħħar priġunerija tiegħu fil-ħabs, f'Ruma.

Meta San Pawl telaq minn Ċesarija għal Ruma, Luqa kien miegħu, u miegħu kien fin-nawfraġju tiegħu f'Malta, u miegħu kien meta wara t-tliet xhur tax-xitwa telaq minn Malta, 61 – 63 W.K.

San Luqa kiteb it-tielet Vanġelu, u wara, il-ktieb tal-Atti tal-Appostli.

L-istudjużi moderni jgħidu li kitibhom lejn is-sena 70 – 80 w. K. Ma nafux fejn kitibhom.

Tradizzjoni tgħid li San Luqa miet martri, imsallab ma' siġra, f'Boeotia, il-Greċja, fil-għomor ta' 84 sena.

Fl-arti jġibuh b'gendus.

Dan għaliex jibda l-Vanġelu tiegħu bir-rakkont tal-qassis Żakkarija qed joffri sagrifiċċju fit-tempju.

Ħsieb

Il-karattru uniku ta' Luqa jista' jidher l-aħjar mill-enfasi tal-Evanġelju tiegħu, li ngħata numru ta' sottotitoli:

(1) L-Evanġelju tal-Ħniena u tal-Maħfra

(a) Ġesù jħenn għall-batut: l-armla ta' Najm (7:11); il-mara milwija (13:10); l-għaxar imġiddma (17:11); fejqan tal-qaddej tal-Qassis il-Kbir fil-Ġetsemani (22:51).

(b) Ġesù jħenn għall-midinbin: il-midinba anonima li marret tibki f'riġlejn Ġesù (7:36); Żakkew (19:1); "Il-Mulej dar u ħares lejn Pietru" (22:61); "Missier, aħfrilhom" (23:34); "Illum tkun fil-Ġenna miegħi" (23:43).

(ċ) Parabboli dwar il-ħniena ta' Alla: is-siġra bla frott (13:6); id-drakma mitlufa (15:8); l-iben il-ħali (15:11).

(d) Ġesù jrid li aħna nuru ħniena: "Mur, u agħmel hekk int ukoll" (10:37).

(e) L-eżempju ta' Luqa fir-rakkont tal-Passjoni, billi ma jsemmix ċerti dettalji, eż. ma jsemmix li Pietru ħalef, li l-kbarat tas-Sinedriju beżqu fuq Ġesù, li s-suldati għamlu kuruna tax-xewk.

(2) L-Evanġelju tas-Salvazzjoni Universali

(a) Luqa jurina li Ġesù ġie fid-dinja biex isalva mhux lil-Lhud biss, imma lill-ġnus kollha:

(i) Xmun jistqarr li Ġesù hu s-Salvatur li Alla ħejja "għall-popli kollha, dawl biex idawwal il-ġnus" (2:31-32).

(ii) Il-Battista jiddikjara li kull bniedem jista' jsir "bin Abraham" (3:8).

(iii) Fil-ġenealoġija ta' Ġesù, Luqa jibqa' sejjer sa Adam, missier il-bnedmin kollha (3:38).

(iv) Wara li jqum mill-imwiet, Ġesù jgħid lil-Appostli biex ixandru f'ismu l-indiema għall-maħfra tad-dnubiet lill-ġnus kollha (24:47).

(b) Luqa jieħu gost isemmi kemm Alla joffri s-salvazzjoni lill-imwarrbin tas-soċjetà:

(i) Ir-rgħajja kienu mistmella mill-kbarat ta' Ġerusalemm.

Imma jkunu r-rgħajja li jiġu mistiedna biex imorru jaraw lil Ġesù fil-maxtura (2:8-20).

(ii) Il-pubblikani u s-suldati kienu mistmella mill-Fariżej u mill-qassisin, u kienu meqjusa minnhom bħala midinbin, għax kienu jaħdmu għas-saltna ta' Ruma.

Imma Ġwanni l-Battista jurihom li huma wkoll setgħu isalvaw (3:12-14).

(iii) Min kien jimrad b'xi marda tal-ġilda kien ikollu jitlaq minn daru u jmur jgħix kif jista' 'l barra mill-ibliet u mill-irħula.

Malli jara lil xi ħadd riesaq fil-qrib, il-marid kellu jibda jgħajjat li hu "imniġġes."

Min imissu kien jitqies ukoll bħala "mniġġes."

Imma lil dawn il-morda Ġesù kien iħallihom jersqu quddiemu, kien imisshom u jagħtihom il-fejqan.

Għax Hu kien is-Salvatur tagħhom ukoll (5:12-13).

(3) L-Evanġelju tat-Talb

(a) Luqa jurina lil Ġesù qed jitlob ħafna aktar milli juruhulna l-Evanġelisti l-oħra.

Ġesù jitlob wara l-magħmudija (3:21); qabel ma jagħżel l-Appostli (6:12); qabel it-trasfigurazzjoni (9:28); qabel ma jgħallem it-talba tal-"Missierna" (11:1-4); jitlob għal Pietru (22:32); jitlob qabel imut (23:46).

(b) Ġesù jħeġġiġna biex nitolbu: il-parabbola dwar il-ħabib li jiġi f'nofs ta' lejl (11:5-13); il-parabbola dwar l-armla li baqgħet tieħu ras l-imħallef sakemm semagħha (18:1-8).

(ċ) Luqa jurina diversi nies jitolbu: in-nies fit-tempju waqt ir-rit ta' l-inċens (1:10); il-Madonna (1:46); Żakkarija (1:67); ix-xwejjaħ Xmun (2:28); Anna bint Fanwel (2:37); l-Appostli wara li jaraw lil Ġesù tiela' s-sema (24:53).

(d) Luqa jagħtina tliet kantiċi mill-isbaħ bħala mudelli ta' talb: il-"Magnificat", jiġifieri l-Kantiku ta' Marija (1:46-55);

il-"Benedictus", jew il-Kantiku ta' Żakkarija (1:68-79); u l-Kantiku tax-xwejjaħ Xmun, "Nunc dimittis" (2:29-32).

(4) L-Evanġelju tal-Faqar

(a) Ġesù jagħżel li jkun fqir: jitwieled fil-faqar (2:7); jagħżel bħala ommu mara fqira (2:24); fil-ħajja pubblika tiegħu jiddependi mill-offerti ta' l-oħrajn għall-ikel (8:3); jistqarr li ma kellux fejn imidd rasu (9:58).

(b) Ġesù juri kemm ir-rikkezzi jistgħu jkunu ta' tfixkil għas-salvazzjoni: iż-żerriegħa li taqa' qalb ix-xewk (8:14); il-parabbola tal-għani iblah (12:15); il-parabbola tal-għani u Lazzru (16:19); iż-żagħżugħ għani (18:18-30).

(ċ) Ġesù jisħaq li d-dixxipli tiegħu ma għandhomx jorbtu qalbhom mal-ġid tad-dinja: "Ħadd ma jista' jkun dixxiplu tiegħi jekk ma jitlaqx ġidu kollu" (14:33); "Ma tistgħux taqdu lil Alla u lill-flus" (16:13).

(d) Minn dawk li huma fqar u ma jistgħux itejbu l-kondizzjoni tagħhom, Ġesù jitlob li jaċċettaw il-faqar tagħhom minn idejh u li jkunu ġenerużi mill-ftit li jkollhom: "Min irid jiġi warajja għandu jiċħad lilu nnifsu, jerfa' salibu kuljum, u jimxi warajja" (9:23); Ġesù jfaħħar lil dik l-armla li "fil-faqar tagħha tefgħet dak kollu li kellha biex tgħix" (21:1-4).

(e) Luqa jkellimna wkoll dwar dak li nsejħulu "l-faqar tal-ispirtu", jiġifieri dwar l-atteġġjament ta' umiltà ta' dawk li jagħrfu kemm għandhom bżonn ta' Alla u kemm bil-ħila tagħhom ma jistgħu jagħmlu xejn:

(i) Marija tagħraf li hija l-fqajra tal-Mulej (1:48)

(ii) Il-Bxara t-Tajba titħabbar lill-fqajrin (4:18)

(iii) Fil-parabbola tal-Fariżew u l-pubblikan (18:9-14), ikun il-pubblikan li jaqla' l-maħfra, għax ikun hu li jagħraf kemm kellu bżonn tal-ħniena ta' Alla.

(5) L-Evanġelju tal-Ferħ

(a) "L-Evanġelju tal-Infanzja" hu mimli bil-ferħ li ġġib magħha l-miġja tal-Messija:

(i) Jifirħu Żakkarija (1:68), martu Eliżabetta u binhom Ġwanni l-Battista (1:41-45)

(ii) tifraħ Marija u tinfexx f'għanja ta' radd il-ħajr (1:47)

(iii) jifirħu r-rgħajja ta' Betlehem li l-anġlu jwasslilhom aħbar ta' ferħ kbir (2:10)

(iv) jifraħ Xmun, raġel ġust li kien jistenna l-faraġ ta' Israel (2:28), u tifraħ ukoll Anna bint Fanwel (2:38).

(b) Ġesù nnifsu jitqanqal bil-ferħ u jfaħħar lil Missieru li kien qed jagħti l-grazzja tiegħu liċ-ċkejknin (10:21).

(ċ) Il-folol jifirħu meta jaraw il-mirakli ta' Ġesù (13:17), u meta jaraw lil Ġesù dieħel Ġerusalemm (19:37).

(d) Ġesù jirrakkonta tliet parabboli li fihom juri l-ferħ li jkun hemm fis-sema meta midneb jikkonverti: il-parabbola tan-nagħġa l-mitlufa, il-parabbola tad-drakma l-mitlufa, u l-parabbola tal-iben il-ħali (kap 15).

(e) Ġesù jgħid lid-dixxipli tiegħu biex jifirħu għall-premju li Alla lestielhom fis-sema: "Ifirħu, għax ħlaskom kbir fis-smewwiet" (6:22-23); "Ifirħu għax għandkom isimkom miktub fis-smewwiet" (10:20).

(f) L-Appostli jifirħu meta jidhrilhom Ġesù wara li jqum mill-imwiet (24:41), u meta jarawh tiela' s-sema (24:50-53).

(6) L-Evanġelju tal-Ispirtu s-Santu

(a) Marija tnissel lil Ġesù fil-ġuf tagħha bil-qawwa tal-Ispirtu

s-Santu (1:35).

(b) Eliżabetta (1:41), Żakkarija (1:67), u x-xwejjaħ Xmun (2:27)

jagħrfu li l-Messija kien wasal, bid-dawl li jagħtihom l-Ispirtu s-Santu.

(ċ) Meta Ġesù tgħammed fil-Ġordan, l-Ispirtu s-Santu wera li kien il-Messija billi deher fuqu fis-sura ta' ħamiema (3:22).

(d) Il-ġlieda tiegħu kontra x-Xitan, Ġesù jagħmilha mimli bil-qawwa tal-Ispirtu s-Santu (4:1).

(e) Fil-ħidma kollha li wettaq għas-salvazzjoni tagħna, Ġesù kellu dejjem miegħu lill-Ispirtu s-Santu.

Ġesù nnifsu jistqarr: "L-Ispirtu tal-Mulej fuqi" (4:18).

(f) Lill-Appostli Ġesù jgħidilhom li huma wkoll kien se jkollhom id-dawl u l-għajnuna tal-Ispirtu s-Santu (24:49).

(g) Fil-persekuzzjonijiet li jkollha l-Knisja, l-Insara mhumiex se jitħallew weħidhom; se jkollhom l-għajnuna ta' l-Ispirtu s-Santu (12:11-12).

Imma fuq kollox, San Luqa jurina lil Ġesù bħala s-Salvatur ħanin tal-bnedmin kollha.

Ma ninsewx li San Luqa kien tabib; kien iħenn għal kull marid li jara, u jipprova jgħinu.

Għalhekk fehem li Ġesù hu t-tabib tagħna lkoll, it-tabib li jfejjaqna mill-pjagi tar-ruħ tagħna, u li jgħallimna kif għandna ngħixu fl-imħabba lejn Alla u lejn xulxin.

U inti tmur għand dan it-Tabib Divin fil-bżonnijiet tiegħek kemm tal-ġisem kif ukoll tar-ruħ?

Tapplika t-tagħlim tiegħu bħala l-mediċina li biha tfieq, tissaħħaħ u tibqa' b'saħħtek?

Ejjew ilkoll immorru niġru għand Dan it-Tabib li mhux bħall-oħrajn.

Nistgħu nagħmlu appuntament miegħu kuljum.

Huwa Tabib tajjeb tassew u uniku!

Hu qatt ma jżommna nistennew, ma jitlob minna l-ebda ħlas, joffri pariri li jagħtu l-ħajja u jippreskrivi Lilu Nnifsu bħala kura għall-mard kollu!

Skont San Luqa u tant u tant oħrajn, din taħdem dejjem!

Dan it-Tabib jgħid ukoll li saħansitra dożi regolari se jżommuna ħajjin għal dejjem f'saħħa perfetta!

Jien nemmnu!

U Inti?

Il-laqgħa tagħna miegħu hi msejħa: IL-QUDDIESA!

Dejjem jistenniek!

Talba

Mulej Alla tagħna, int għażilt lil San Luqa biex, bil-kelma u l-kitba, ixandar il-misteru tal-imħabba tiegħek għall-foqra; ħares lil dawk li tajthom il-ġieħ ta' wliedek u żommhom sal-aħħar qalb waħda u ruħ waħda, u agħmel li l-ġnus kollha jaraw is-salvazzjoni tiegħek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

Qari animat tal-Evanġelju Skont San Luqa bil-Malti:

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-Ħsieb meħud minn kitba ta' Dun Karm Attard.

__ATA.cmd.push(function() { __ATA.initDynamicSlot({ id: 'atatags-26942-5ed64ee7c63b3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Ottubru: San Ġwanni Pawlu II

Verżjoni Vidjo:

San Ġwanni Pawlu II

"Tibżgħux tiftħu qalbkom beraħ għal Kristu!" –

San Ġwanni Pawlu II

SAN ĠWANNI PAWLU II

Papa

1920 – 2005

Tagħrif:

Karol Jozef Wojtyla twieled Wadowice, il-Polonja fit-18 ta' Mejju, 1920.

Kien l-iżgħar minn tlett itfal.

Ommu Emilja mietet meta kellu 8 snin, waqt li kienet qed twelled lil oħtu Olga, li mietet ukoll.

Ħuh Edmund, li kien 14-il sena ikbar minnu, sar tabib, imma mbagħad miet bl-iskarlatina.

Bħala tifel kien iħobb ħafna l-atletika, kien anke f'tim tal-futbol.

Kien iħobb ukoll il-palk u kien jieħu sehem f'diversi reċti – speċjalment meta kien Krakow – ma' grupp ta' żgħażagħ oħra, il-biċċa l-kbira tagħhom Lhud.

Fl-1938, Karol u missieru telqu minn Wadowice għal Krakow.

Hemm daħal fl-Università tal-post jistudja, il-lingwi fost suġġetti oħra.

Tgħallem 12-il lingwa.

Waqt dak iż-żmien kellu ta' bilfors jieħu sehem f'taħriġ tal-armata.

Fl-1939, il-Ġermanja invadiet lill-Polonja u ngħalqet l-Università.

Bejn l-1940 u l-1944, Karol kellu jagħmel diversi xogħlijiet, fosthom fil-barrieri u f'fabbrika tal-kimiċi.

Fl-1940, missieru miet b'attakk tal-qalb waqt li Karol kien xogħol, b'hekk hu safa' waħdu, mingħajr ebda membru tal-familja, ta' 20 sena.

Fl-1942, beda l-istudju tiegħu għas-saċerdozju fis-seminarju ta' taħt l-art.

Fis-17 ta' Jannar 1945, il-Ġermaniżi ħarbu mill-belt ta' Krakow u b'hekk is-seminaristi komplew l-istudji tagħhom fis-seminarju nofsu mġarraf.

Kien ordnat saċerdot fl-1 ta' Novembru, 1946.

Kompla jistudja Ruma fejn ħa d-dottorat fit-Teoloġija.

Id-dottorat fil-filosofija ħadu aktar tard fl-Università ta' Krakow.

Fl-1948, reġa' lura l-Polonja, jagħmel appostolat f'parroċċa qrib Krakow.

Fl-1949, mar jgħallem fl-Università ta' Krakow.

Hawn beda jlaqqa' grupp soċjo-reliġjuż, ta' żgħażagħ, li kien popolari ħafna.

Fit-13 ta' Ottubru, 1964 kien ordnat arċisqof ta' Krakow u fis-26 ta' Ġunju 1967, kardinal.

Bħala kardinal kien instrumentali biex issir l-Enċiklika

Humanae Vitae.

F'Ottubru tal-1978, wara l-mewt tal-Papa Pawlu VI, imbagħad ta' Ġwanni Pawlu I, li l-pontifikat tiegħu dam 33 ġurnata biss, Kardinal Karol Wojtyla kien elett Papa.

Kellu 58 sena, u ħa l-isem ta' Ġwanni Pawlu II.

Kien inawgurat Papa fit-22 ta' Ottubru.

Poġġa l-ħidma tiegħu taħt il-patroċinju ta' Ommna Marija Santissima '

Totus Tuus.

Il-pontifikat tiegħu kien it-tieni l-iżjed twil fl-istorja tal-papiet.

Għamel taqlib kbir.

Żar 129 pajjiż.

Ibbeatifika 1,340 persuna u kkanonizza 483 qaddis.

Kiteb 14-il enċiklika.

Ħadem ħafna għall-għaqda tal-knejjes.

Kellu sehem kbir biex jinqered il-komuniżmu.

Il-motto tiegħu kien s-sejħa universali għall-qdusija.

"Tibżgħux tiftħu qalbkom beraħ għal Kristu,"

kienet waħda mill-frażijiet popolari tiegħu.

Waqqaf il-Jum Dinji għaż-Żgħażagħ.

Fit-13 ta' Mejju, 1981 ippruvaw jassasinaw lill-Papa Ġwanni Pawlu II fi pjazza San Pietru.

Kif ġie konxju l-isptar mill-ewwel qal li kien għadu ħaj bl-interċessjoni ta' Sidtna Marija ta' Fatima.

Bl-umiltà kollha mar iżur 'l-assassin il-ħabs u tah il-maħfra.

Fl-1995, Ġwanni Pawlu reġa' kien fil-mira, din id-darba tal-Al-Qaeda, fil-Filippini.

Fl-2001, beda jsofri bil-marda tal-Parkinsons u minkejja t-tbatijiet tiegħu kompla jaqdi dmiru sal-aħħar.

Miet fit-2 ta' April, 2005.

Fis-19 ta' Diċembru, 2009 sar venerabbli u l-Papa suċċessur tiegħu, Benedittu XVI, ibbeatifikah fl-1 ta' Mejju, 2011.

Fis-27 ta' April 2014, dakinhar ukoll Festa tal-Ħniena Divina, kien iddikjarat qaddis fi Pjazza San Pietru minn Papa Franġisku.

Ħsieb

Fl-omelija tal-Beatifikazzjoni tal-Papa Ġwanni Pawlu II, il-Papa Benedittu XVI semma s-sofferenza u l-fidi qawwija u ġeneruża li hu dejjem wera, saħħa ta' ġgant li kienet ġejja minn Alla sabiex biddel soċjetà, kulturi kif ukoll sistemi politiċi u ekonomiċi.

Semma kif sitt snin qabel, malli tħabbret il-mewt tiegħu, diġà kienu bdew is-sejħiet għall-beatifikazzjoni tal-Papa Ġwanni Pawlu II u qal li dan il-jum fl-aħħar wasal.

Semma lill-Verġni Marija li Ġwanni Pawlu dejjem afda lilu nnifsu għal kollox f'idejha, u din kienet raġuni oħra għaliex intgħażel l-ewwel Ħadd tax-xahar Marjan barra għax il-Ħadd tal-Ħniena Divina.

Il-miraklu li wassal għall-kanonizzazzjoni tiegħu kien dak ta' Floribeth Mora, mara mill-Kosta Rika li fieqet minn anewriżma ċelebrali bl-interċessjoni ta' Ġwanni Pawlu II ftit wara l-beatifikazzjoni tiegħu.

Dan kien approvat fit-2 ta' Lulju, 2013 u kkonfermat minn Papa Franġisku jumejn wara.

Dan huwa diskors tal-Papa Ġwanni Pawlu II dwar l-ewwel żjara tiegħu f'Malta fl-Udjenza tal-Erbgħa, 30 ta' Mejju, 1990:

"Minkejja ċ-ċokon tagħha, Malta hija pajjiż b'importanza internazzjonali kbira.

Il-qagħda ġeografika tagħha iffavoriet il-laqgħa ta' kulturi u idjomi differenti.

Illum ukoll Malta għadha tħaddan din il-vokazzjoni ta' medjazzjoni fost il-ġnus tal-baħar Mediterran kollu.

Nittama li hija tagħraf tissokta f'din il-missjoni naturali tagħha, mingħajr ma tirrinunzja għall-patrimonju prezzjuż ta' valuri li kisbet mill-ġenerazzjonijiet li għaddew.

Filwaqt li kont qed nerġa' lura lejn Ruma, bqajt inħoss profondament l-impressjonijiet li ħadt waqt iż-żjara; fuq ix-xtut ta' dik il-gżira kien niżel San Pawl; hemmhekk kien inkiteb kapitlu importanti tal-istorja tal-Knisja, li f'Jum l-Għid il-Ħamsin wriet ruħha lid-dinja kollha bħala l-Poplu ta' Alla, imwieled mis-Salib u mill-Qawmien mill-Imwiet ta' Kristu, u li qiegħed jimxi t-triqat ta' din l-art fil-qawwa tal-Ispirtu."

U din hija silta mid-diskors tal-aħħar messaġġ tat-tluq fl-Ajruport, (9 ta' Mejju, 2001) ta' Ġwanni Pawlu II qabel ħalla Malta fit-tieni żjara tiegħu:

"Malta qiegħda fiċ-ċentru tal-Mediterran.

Għalhekk intkom għandkom vokazzjoni unika biex tibnu pontijiet bejn l-popli tal-Mediterran, bejn l-Afrika u l-Ewropa.

Il-futur tal-paċi fid-dinja jiddependi fuq it-tisħiħ tad-djalogu u ftehim bejn kulturi u reliġjonijiet.

Komplu fit-tradizzjoni tagħkom ta' ospitalità, u komplu fl-impenn tagħkom nazzjonali u internazzjonali fl-interess tal-ħelsien, ġustizzja u paċi.

Jiena xtaqt li nħeġġeġ lil dawk li kollha ta' rieda tajba biex jiddefendu l-ħajja, biex jġibu 'l quddiem ir-rispett lejn id-dinjità ta' kull bniedem, biex iħarsu l-familja minn tant theddid tallum, biex jgħinu lill-foqra u l-isfruttati tad-dinja, u biex jaħdmu għall-ordni internazzjonali mibni fuq ir-rispett għall-liġi u fuq is-solidarjetà ma' dawk inqas ixxurtjati.

Dan huwa wkoll ix-xogħol u l-ideal li nħallilkom, maħbub poplu ta' Malta.

Fl-Atti tal-Appostli, San Luqa jikteb li l-Maltin

"urew ġieħ kbir [lil San Pawl u sħabu], u meta [ġew] biex jitilqu, għabbew fuq il-ġifen kull ma [kienu jeħtieġu]"

(Atti 28:10).

Spiritwalment jiena kelli din l-istess esperjenza u ser nitlaq infaħħar 'l Alla f'qalbi għalikom ilkoll."

Mhux li kien li nieħdu kliemu u tagħlimu bis-serjetà u napplikawh fil-ħajja tagħna, kieku aħna wkoll inbiddlu l-istorja tad-dinja kif għamel dan il-Papa kbir!

San Ġwanni Pawlu II, itlob għalina, u b'mod speċjali għal Malta li ma tantx qed tagħti widen għat-twissijiet tiegħek!

Biex tkompli taqra d-diskorsi li għamel il-Papa Ġwanni Pawlu II f'Malta fl-1990 u fl-2001, agħfas fuq din il-link:

Biex tkompli taqra l-wirt għani li ħallilna dan il-Papa kbir u qaddis, agħfas fuq din il-link:

Talba

Talba tal-Papa San Ġwanni Pawlu II quddiem l-istatwa tal-Immakulata Kunċizzjoni, nhar it-8 ta' Diċembru 2004, f'għeluq il-150 sena tad-Domma:

Verġni Immakulata!

Għal darb'oħra ninsabu hawn biex nagħtuk qima f'riġlejn din il-kolonna minn fejn int tħares bi mħabba lill-belt ta' Ruma u lid-dinja kollha minn mindu, 150 sena ilu l-beatu Pio IX pproklama bħala verità ta' fidi Kattolika, il-ħarsien tiegħek minn kull tebgħa tad-dnub, minn qabel il-mewt u l-qawmien ta' Ibnek Ġesù Kristu.

Verġni Immakulata!

Is-sbuħija spiritwali bla mittiefsa tiegħek hija għalina għajn ħajja ta' fiduċja u ta' tama.

Meta għandna lilek bħala Omm, Verġni Qaddisa, bħala rahan tal-fidwa eterna, inħossuna żguri fil-mixi tal-ħajja.

Għalhekk, o Marija, b'fiduċja lejk nirrikorru.

Għinna biex nibnu dinja fejn il-ħajja tal-bniedem tkun dejjem maħbuba u mħarsa minn kull forma ta' vjolenza, fejn kulħadd ifittex bil-qawwa kollha l-paċi.

Verġni Immakulata!

F'din is-Sena tal-Ewkaristija agħtina li niċċelebraw u naduraw b'fidi mġedda u mħabba tħeġġeġ il-misteru qaddis tal-Ġisem u d-Demm ta' Kristu.

Fl-iskola tiegħek, o Mara Ewkaristika, għallimna nagħmlu tifkira tal-opri tal-għaġeb li Alla ma jieqaf qatt iwettaq fil-qlub tal-bnedmin.

Bi premura ta' Omm, Verġni Marija, mexxi dejjem il-passi tagħna fit-triq tat-tajjeb.

Ammen.

English Version:

Alternative Reading:

Wikipedia bil-Malti:

Wikipedia bl-Ingliż:

L-ewwel diskors tiegħu bħala Papa

("Non abbiate paura!

Aprite, anzi, spalancate le porte a Cristo!" 1:15mins)

L-Ewwel Żjara tal-Papa f'Malta

, f'Mejju 1990

It-Tieni Żjara tal-Papa f'Malta

, f'Mejju 2001

L-Aħbar ta' mewtu

, 2 ta' April 2005

Rapport tal-Aħħar Sigħat, tal-Funeral u tal-Beatifikazzjoni

Movies of Saint John Paul II in English:

Nota: It-Tagħrif dwar dan il-qaddis tal-lum huwa meħud mill-Wikipedia u l-ħsieb mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee7c8c08', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Ottubru: Santa Bertilla Boscardin

Verżjoni Vidjo:

Santa Bertilla Boscardin

"Ma jien kapaċi nagħmel xejn.

Jiena msejkna – qisni wiżż.

Għallimni.

Irrid insir qaddisa ...

Hawn jiena, Mulej, biex ngħix skont ir-rieda tiegħek, taħt kull aspett li tippreżenta ruħha, kemm jekk hi l-ħajja, il-mewt jew it-terrur."

Santa Bertilla Boscardin

SANTA BERTILLA BOSCARDIN

Reliġjuża

1888 – 1922

Tagħrif:

Kienet bint familja fqira ta' bdiewa u twieldet fir-raħal ta' Brendola, qrib Vicenza fl-Italja ta' Fuq fl-1888 u semmewha Anna-Franġiska.

Kellha missier alkoħoliku u vjolenti.

In-nies laqqmuha "wiżż" minħabba li kienet tagħmel kollox bil-lajma.

Il-qassis Dun Capovilla għaraf li kellha vokazzjoni reliġjuża, imma l-arċipriet ta' Brendola qal li kienet tajba biss biex tqaxxar il-patata.

Infatti, ma ġietx aċċettata mill-ewwel ordni reliġjuża li applikat għaliha.

Imma minkejja dan, aktar tard ġiet aċċettata mis-sorijiet ta' Santa Dorotea ta' Vicenza fl-1904, meta kienet għadha ta' 16-il sena u semmewha Bertilla għall-Badessa qaddisa ta' Chelles.

Għamlet tliet snin fil-kċina u wara ħadmet ta' ħassiela, taħsel il-ħwejjeġ, sakemm bagħtuha fl-isptar tat-tfal ta' Treviso.

Tul l-ewwel gwerra dinjija (1914-1918), kienet infermiera fl-isptar militari qrib Como, fejn uriet ruħha l-veru anġlu tal-faraġ, il-vera omm ħanina tal-morda u tal-feruti.

Fl-1919, wara t-tmiem tal-gwerra rritornat fl-isptar tat-tfal ta' Treviso, imma ma damitx ma mardet gravament.

Għamlulha operazzjoni biex neħħewlha tumur, imma kien kollu għalxejn.

Lit-tabib qaltlu:

"Jiddispjaċini li kellek toqgħod titħabat għalxejn minħabba fija."

Din il-mara mill-iktar sempliċi, li kellha l-ħila ssir qaddisa qalb il-borom u l-platti, mietet ta' 34 sena, fl-20 t'Ottubru, 1922.

Il-qaddis Papa Ġwanni XXIII ikkanonizzaha fil-11 ta' Mejju, 1961.

Il-fdal tagħha jinsab meqjum fil-knisja tas-sorijiet ta' Santa Dorotea Vicenza.

Ħsieb

Jekk hemm xi ħadd li kien jaf x'jiġifieri tkun irifjut/a, irredikolat/a u ddiżappuntat/a, kienet din il-qaddisa tal-lum.

Din il-qaddisa pjuttost riċenti, kienet taf xi jfisser li tgħix fit-tbatija ta' sitwazzjoni abbużiva.

Tajjeb li nitolbuha biex tgħin lil dawk kollha li qed isofru minn kwalunkwe forma ta' abbuż: spiritwali, mentali jew fiżiku.

Bertilla kienet magħrufa minn kulħadd bħala dik li tagħmel kollox bil-lajma, tant li laqqmuha "wiżż."

Huwa probabbli li kienet għal din ir-raġuni illi hija ġiet irrifjutata mill-ewwel ordni reliġjuża li hi applikat għaliha.

Imma għal Bertilla, dawn il-provi li għaddiet minnhom, resquha eqreb ta' Alla u aktar determinata li sservih.

Il-qaddisa tal-lum turina bil-provi li li tkun qaddis/a mhuwiex dwar kemm wieħed ikun intelliġenti jew dwar is-suċċess, imma dwar l-intensità li biha wieħed jagħmel kollox b'imħabba kbira u b'ġenerożità.

Kien b'din l-attitudni li Bertilla daħlet għal kull ħidma li ġiet offruta lilha.

Imma l-aktar li spikkat, kien għall-karita', li sħabha s-sorijiet kienu jarawha "esaġerata," li wriet mat-tfal morda u anki mas-suldati tal-ewwel gwerra dinjija.

Tabib fl-isptar ta' Treviso, fejn Bertilla saret l-infermiera favorita fost il-ħafna pazjenti tagħha, jixhed hekk dwarha:

"It-tfal jiġu ammessi fis-swali t'hawn bid-difterite; huma jkunu ttieħdu minn mal-familji tagħhom u jsibu ruħhom fi stat ta' aġitazzjoni, ta' dipressjoni, tant li ma jkunx faċli li tikkalmahom; għal jumejn jew tliet ijiem, huma jkunu bħal slavaġġ żgħar, jagħtu bil-ponn, jirrumblaw fuq is-sodda, jirrifjutaw l-ikel.

Imma Suor Bertilla kien jirnexxielha malajr issir ommhom ilkoll; wara tnejn jew tliet sigħat it-tfal, li kienu ddisprati, jigranfaw magħha bil-kalma bħalma kieku jagħmlu ma' ommhom u jsegwuha kull fejn kienet tmur.

Is-sala, taħt il-kura tagħha, kienet tippreżenta spettaklu kommoventi: gruppi ta' tfal igranfati magħha.

Is-sala kienet tassew waħda eżemplari."

Imma s-sempliċita' ta' din il-mara dedikata, bdiet issir dejjem iżjed magħrufa aktar ma bdiet tavvanza l-marda tagħha u Bertilla kienet qed toqrob lejn il-mewt.

Ta' madwarha bdew jagħrfu li filfatt kienet qed tmut qaddisa li għexet l-imħabba lejn il-morda b'mod erojku.

Fir-realta', dak li kien straordinarju fl-ordinarju kienet l-imħabba kbira li biha ingħatat lil Alla u l-għotja totali tagħha nnfisha biex tkun duwa għall-pazjenti li ngħatawlha.

Minkejja li Bertilla waslet għall-glorja tal-altari, il-kariżma tagħha, mhix xi waħda sigrieta, ma għandha l-ebda formula kkumplikata, anzi tistaħba fin-normalita', fid-dimostrazzjoni ċara li permezz ta' opri tajba fil-ħajja ta' kuljum, huwa possibbli li wieħed jilħaq il-milja tal-eżistenza tiegħu, li tikkonsisti minn eżerċizzju kostanti li fih wieħed imur lil hinn minnu nnifsu u b'hekk javvanza lejn Alla u lejn il-karità tiegħu.

Din il-mara sempliċi li tqaddset

f'sitwazzjoni abbużiva fi tfulitha minħabba l-vjolenza ta' missierha u l-

bullying

li esperjenzat minn dawk li laqqmuha "wiżż,"

fl-uġigħ tar-rifjut meta ma ġietx aċċettata mill-ewwel ordni reliġjuża li applikat għaliha,

bl-umiljazzjoni għall-fatt li kważi ma kellha l-ebda kapaċita',

b'xogħol qalb il-borom, il-platti u l-ħasil tal-ħwejjeġ,

b'ħidma ma' tfal konfużi u s-suldati feruti

u bit-tbatijiet fiżiċi li damet tbati bihom għal snin twal minħabba l-marda tal-kankru li ħatfitilha ħajjitha f'eta żgħira,

għandha tagħmlilna kuraġġ.

L-eżempju ta' ħajjitha għandu jqawwina biex aħna wkoll, għad li ngħaddu minn tbatijiet simili bħal tagħha, nistgħu bħalha nimlew qalbna bl-imħabba ġeneruża li biha jħobbna Alla, u b'ħajja ta' servizz mill-qalb, inkunu ta' komfort għal dawk kollha li jiġu f'kuntatt magħna.

Talba

Mulej, ħafna drabi aħna ma nifhmux u ma nagħrfux it-triqat imbierka tiegħek.

Ħa tkun il-qaddejja tiegħek, Santa Bertilla Boscardin, li tgħallimna triqatek sabiex aħna wkoll, inkunu nistgħu nsiru qaddisin u naslu fil-hena ta' dejjem fis-sema.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee7c0ce8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Ottubru: San Pawl tas-Salib

Verżjoni Vidjo:

San Pawl tas-Salib

"Id-dinja tgħix bla ma taħseb fit-tbatijiet ta' Ġesù, li huma l-miraklu tal-mirakli tal-Imħabba ta' Alla ...

Ħares fuq il-wiċċ tal-Imsallab, li jistiednek timxi warajh.

Huwa jkun Missier, Omm – u kollox għalik".

San Pawl tas-Salib

SAN PAWL TAS-SALIB

Saċerdot

1694 – 1775

Tagħrif:

Pawlu Franġisku Daneo twieled f'Ovada, qrib Ġenova, l-Italja, fit-3 ta' Jannar, 1694.

Kien l-ewwel fost sitt itfal li baqgħu ħajjin minn tlettax.

Kien wild ta' familja nobbli li kienet fetħet negozju fil-Lombardija (l-Italja ta' Fuq), imma li kienet ftaqret.

Minn kmieni wera mħabba kbira lejn Ġesù Sagramentat u kien jagħmel ħinijiet twal jitlob quddiemu.

F'żgħożitu għen lil missieru li kien negozjant.

Fl-1713, priedka li sama' mingħand il-Kappillan kebbsitlu qalbu bl-imħabba ikbar lejn Alla, għalkemm baqa' ma ddeċidiex x'vokazzjoni jħaddan.

Fl-1715, mar biex jinkiteb bħala suldat fl-armata li l-Papa Klement XI kien qed iwaqqaf biex jirreżisti lit-Torok.

Kien ittama li b'hekk kien ser jagħti ħajtu għall-Fidi tiegħu.

Iżda fi triqtu biex jingaġġa fil-Kruċjata, għadda fi knisja biex jinvista lil Ġesù Sagramentat.

Kif kien miġbur fil-kwiet qed jitlob, ra ċar li ma kienx imsejjaħ biex ikun suldat.

Fl-1719, fl-eta' ta' 25 sena rċieva l-Griżma tal-Isqof.

Beda jħoss iktar minn qatt qabel ix-xewqa li jwaqqaf kongregazzjoni li żżomm ħajja u ssaħħaħ il-memorja tal-Passjoni ta' Ġesù.

Hu għadda minn saċerdot għall-ieħor ifittex li jieħu parir u direzzjoni.

Fl-aħħar iltaqa' mal-Isqof Gattinara ta' Alessandria li nkurraġġieh u ħeġġu biex iwettaq dak li kellu f'moħħu.

Ta' 26 sena ġie mgħarraf permezz ta' viżjoni biex jibda kongregazzjoni ġdida f'ġieħ il-Passjoni.

Huwa kiteb ir-Regola fl-1720 u l-Isqof tah il-permess li jilbes l-abitu tal-'Kjeriċi Ħafjin tas-Salib u tal-Passjoni.'

Fit-22 ta' Novembru fl-1720, l-Isqof libsu l-libsa sewda li l-Passjonisti għadhom jilbsu sal-lum.

Wara, taħt id-direzzjoni tal-Isqof għamel irtir ta' erbgħin jum.

Mar Ruma u hemm beda jistudja biex isir saċerdot.

Fl-istess waqt kien idur bil-morda fl-isptar ta' San Gallicano f'Ruma.

Fis-7 ta' Ġunju, 1727, il-Papa Benedittu XIII ordnah saċerdot.

Fis-sena ta' wara, flimkien ma' sitt kumpanni oħra mar jgħix f'Monte Argentario fejn waqqaf dak li kellu jkun l-ewwel "Irtir" (hekk kien isejjaħ id-djar tiegħu) tal-Kongregazzjoni tal-Passjonisti.

Malajr żdied l-għadd ta' dawk li riedu jimxu fuq il-passi tiegħu u kontra qalbu, San Pawl tas-Salib ġie maħtur superjur ġenerali, kariga li baqa' biha sa ma miet.

L-ordni ġdid tal-Passjonisti kien jgħaqqad fih l-awsterità tal-ħajja Kartużjana mal-appostolat attiv tal-Ġiżwiti biex jiġbed l-erwieħ lejn Kristu permezz ta' kontemplazzjoni devota tal-passjoni tiegħu.

Għad li kien imħabbat bil-ħsieb tat-tmexxija tal-Ordni u tat-twaqqif ta' Irtiri ġodda, qatt ma ħalla l-predikazzjoni tal-kelma ta' Alla.

Kien jitkellem b'ħeġġa kbira fuq il-Passjoni ta' Ġesù.

Kellu ħabta jisraq qlub il-midinbin u jikkonvertihom.

L-hena tiegħu kienet li jressaq in-nies lejn Alla, u hekk inissel il-paċi f'qalbhom u jagħmilhom ferħanin u kuntenti.

L-għadd kbir ta' konverżjonijiet ma naqas qatt.

Alla żejnu bid-don tal-mirakli, speċjalment dawk marbutin mal-konverżjoni ta' midinbin iebsin u li dwarhom intilfet kull tama li jbiddlu ħajjithom.

Għal sittin sena talab biex l-Ingilterra tirritorna għall-vera fidi u kellu diversi viżjonijiet konsolanti dwar din il-ħaġa.

Infatti kien permezz tal-Passjonisti li l-Kardinal Newman u eluf ta' protestanti oħra reġgħu daħlu fil-Knisja Kattolika.

L-aħħar snin ta' ħajtu għaddiehom Ruma fejn miet fit-18 ta' Ottubru 1775, fl-età ta' 81 sena.

Il-Papa Piju IX ikkanonizzah fl-1867.

Ħsieb

It-tbatija, kemm jekk hi fiżika, mentali, emozzjonali jew spiritwali, tidher li hija parti inevitabbli tal-ħajja.

Xi wħud jippruvaw jaħarbu mit-tbatija.

Oħrajn, diżillużi bl-uġigħ, isiru konfużi dwar it-tifsira tal-ħajja u xi wħud, inkwetati mill-ħażen fid-dinja, jistaqsu dwar l-eżistenza ta' Alla.

Kemm jekk xi ħadd qed jiġġieled kontra l-inġustizzja, iġorr il-konsegwenzi tal-għażliet tiegħu stess b'dispjaċir, jew il-konsegwenzi tal-għażliet foqra ta' ħaddieħor, mgħaffeġ mid-dnub jew mgħobbi bil-mard, Ġesù Kristu jurina li t-tbatija m'għandhiex tkun inutli.

Ir-rigal tagħna nfusna fl-imħabba jinkludi aċċettazzjoni ġeneruża tat-tbatija kif il-Papa San Ġwanni Pawlu II jesprimi fit-Teoloġija tal-Ġisem:

"Huwa propju tal-qalb umana li taċċetta esiġenzi, saħansitra diffiċli, f'isem l-imħabba għal ideal u speċjalment f'isem l-imħabba lejn il-persuna (infatti l-imħabba, hija min-natura tagħha orjentata lejn il-persuna).

U għalhekk f'dik is-sejħa għar-rażan "għas-Saltna tas-Smewwiet," l-ewwel l-istess dixxipli u mbagħad it-Tradizzjoni kollha ħajja tal-Knisja jiskopru kmieni l-imħabba li tirreferi għal Kristu nnifsu bħala l-Għarus tal-Knisja, Għarus tal-erwieħ, li lilhom huwa rregala lilu nnifsu sal-aħħar, fil-misteru tal-Għid tiegħu u tal-Ewkaristija."

(Udjenza 79:9)

Bħala membru tat-"Tradizzjoni ħajja tal-Knisja," San Pawl tas-Salib għażel ħajja ċelibi għar-renju tas-sema u ssieħeb fl-imħabba ma' Kristu l-Maħbub Divin tar-ruħ u mal-Knisja tiegħu.

Huwa aċċetta bil-qalb u b'rieda soda l-esiġenzi li titlob l-imħabba u daħal "fil-misteru tal-Passjoni tal-Mulej u tal-Ewkaristija."

Għal din ir-raġuni, "Ġesù Kristu u lilu msallab" (1 Korintin 2: 2) sar il-motto ta' San Pawl tas-Salib , il-missjoni tiegħu u n-natura tal-komunità reliġjuża li waqqaf, magħruf bħala Passjonisti.

San Pawl tas-Salib kien jirsisti ħafna biex inissel paċi, ferħ u hena f'ħaddieħor.

Inħallu ftit minn dan l-Ispirtu ta' dan il-Qaddis jaħdem fina, u nibdew infittxu li aħna wkoll inkunu ta' għajnuna biex ħaddieħor iħossu ferħan u kuntent.

Inkunu strumenti tal-paċi.

Imma niftakru li ħadd ma jagħti minn dak li ma għandux!

Bit-tbatija tiegħu, Ġesù ta lit-tbatija valur li qatt ma kellha.

It-tbatija għan-nisrani saret 'rikkezza,' għax meta nagħqduha ma' dik ta' Ġesù u noffruha għall-bżonnijiet tagħna jew ta' xi ħadd, hi l-aktar talba qawwija li nistgħu noffru.

Nistgħu wkoll noffruha bi tpattija għad-dnubiet u nibdew innaqsu miż-żmien tal-purgatorju.

Din ir-rikkezza għandna nħaddmuha b'mod għaqli u ma naħlu xejn minnha.

Int tagħmlu dan?

Fit-tbatija l-bniedem idur fuq Alla u jistaqsi: 'Imma għaliex jien?

X'għamilt ħażin?'

Meta niftakru li Ġesù aċċetta li jieħu fuqu dnubietna u jpatti għalihom bit-tbatija li kellu jgħaddi minnha, għandna nieqfu u nirriflettu...

Ġesù, li kien bla dnub, patta għalina, imma lill-Missier ma staqsiehx: 'Għalfejn JIEN?'

Min iħobb, jaf ibati bla ma jitlef il-paċi tal-qalb, għax jagħraf f'kull tip ta' tbatija, valur imprezzabbli.

U int, wasalt biex tagħraf dan il-valur?

Talba

Nitolbuk, Mulej, li s-saċerdot San Pawl tas-Salib jaqlagħalna mingħandek il-grazzja tiegħek, biex hu, li ħabb is-salib bi mħabba tal-għaġeb, iħeġġiġna dejjem bl-eżempju tiegħu ħalli nilqgħu bil-kuraġġ is-salib tagħna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Miracles of Saint Paul of the Cross (Alternative Reading):

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee7c3375', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Ottubru: Santa Ursula

Verżjoni Vidjo:

Santa Ursula

"Lilkom kulħadd isir jobgħodkom minħabba f'ismi imma min jibqa' jżomm sħiħ sal‐aħħar, dan isalva". –

Ġesù f'Mattew 10:22

SANTA URSULA

Verġni u Martri

975 – ?

Tagħrif:

Santa Ursula kienet bint ta' Re Kattoliku tas-Seklu 4 bl-isem ta' Kristjan fil-Gran Brittanja.

Hija kienet tifla sabiħa, intelliġenti, spuntanja u taf tmur man-nies.

Ursula kienet tifla spiritwali u ta' età bikrija kkonsagrat lili nnifisha lil Alla u ddeċidiet li tibqa' verġni minħabba l-imħabba tagħha lejn Kristu.

F'dak iż-żmien, il-bniet żgħażagħ ma kinux jagħżlu huma stess l-irġiel li jkunu jixtiequ jiżżewġu, imma kienu l-ġenituri tagħhom li jagħżlu għalihom.

Kien hemm re ta' tribu qawwija, li talab lill-missier Ursula biex hi tiżżewweġ lil ibnu Ethereus.

Il-re pagan bagħat ambaxxaturi lil missierha b'offerti ta' somom kbar ta' flus u wegħdiet oħra jekk dan iż-żwieġ iseħħ.

Madankollu, żiedu theddid terribbli ta' x'jista' jiġri jekk iż-żwieġ ma jsirx.

Missier Ursula ġie maħkum mill-biża' għal tliet raġunijiet: kien jibża' mir-reazzjoni vjolenti tar-re; kien jaf li x'aktarx Ursula ma kinitx ser taqbel ma' dan iż-żwieġ; kemm hu kif ukoll Ursula kienu jippreferu żwieġ Kristjan.

Imma b'sorpriża kbira għal missierha, Ursula, ispirata minn Alla, qablet ma' dan iż-żwieġ, iżda b'ċerti kundizzjonijiet biss.

Kellhom jitqegħdu għad-dispożizzjoni tagħha għaxar tfajliet.

Kull tfajla kellha tkun akkumpanjata minn elf tfajla oħra.

Ir-rejiet kellhom jipprovdu vapuri għall-vjaġġ.

Ursula kellha tingħata tliet snin biex tiddedika ruħha lil Alla.

Il-prinċep li kien se jsir żewġha kellu jingħata istruzzjonijiet biex imbagħad jitgħammed u jsir Kristjan.

Ursula fil-fatt ħasbet li l-proposti kienu se jiġu rtirati minħabba dawn il-kundizzjonijiet – iżda għall-kuntrarju, ir-re aċċetta t-talbiet ta' Ursula u riedhom jiġu mwettqa minnufih.

Missier Ursula stieden ukoll grupp ta' żgħażagħ biex jakkumpanjawha u ż-żgħażagħ bdew jaslu mid-direzzjonijiet kollha biex jingħaqdu magħha tul dan il-vjaġġ.

Matul il-vjaġġ, Ursula kkonvertit il-bniet kollha għall-Kristjaneżmu u dawn waslu f'Kolonja, il-Ġermanja.

Hawnhekk anġlu deher lil Ursula u qalilha li hi u l-kumpanni kollha tagħha kienu se jirritornaw f'dan il-post u jirbħu l-kuruna tal-martirju.

Huma komplew il-vjaġġ tagħhom lejn Ruma u l-Papa Cyriacus kien kuntent li jarahom peress li huwa stess kien mill-Gran Brittanja u kien jaf lil ħafna mill-kumpanni li kienu qed jivjaġġaw ma' Ursula.

Dak il-lejl il-Papa rċieva messaġġ mingħand anġlu, li hu wkoll, flimkien ma' Ursula u l-kumpanni tagħha, kien se jikseb il-kuruna tal-martirju.

Ftit jiem wara, il-Papa talab biex jingħaqad mal-grupp ta' Ursula.

Huwa poġġa lil Papa ieħor minfloku bl-isem ta' Ametos.

Il-Papa Cyriacus, Ursula u l-kumpanni tagħha bdew ir-ritoron tagħhom lejn il-Kolonja.

Il-Huns kienu jibżgħu li l-Kristjaneżmu kien se jsir popolari u li ħafna nies isiru Kristjani.

Huma ġabru armata u ppjanaw li joqtlu lil Ursula u lill-kumpanni tagħha meta dawn jaslu l-Kolonja.

Lura fil-Gran Brittanja, Etherius li issa sar re ngħata messaġġ minn anġlu li Ursula kienet għaddejja lejn il-Kolonja mal-Papa u mal-ħbieb tagħha u li għandu jmur malajr u jingħaqad magħhom.

Huwa wkoll kien se jsir martri.

Etherius telaq għall-Ġermanja u ltaqa' ma' Ursula u mal-kumpanni tagħha f'Kolonja.

Meta Ursula u l-kumpanni tagħha waslu f'Kolonja ltaqgħu mal-Huns li kienu biss interessati fin-nisa għall-pjaċir.

Ursula u t-tfajliet kollha li kienu magħha rreżistew din il-vjolazzjoni.

Ġulju, mexxej tal-Huns, ta struzzjonijiet lill-armata tiegħu biex joqtolhom kollha, inklużi Etherius u l-Papa Cyriacus.

Ġulju ddeċieda li ma joqtolx lil Ursula għax hu ħaseb li kienet tant sabiħa li ried jiżżewwiġha.

Ursula rrifjutat b'mod sod il-proposta tiegħu għax riedet iżżomm il-wegħda li kienet għamlet lil Alla biex tibqa' verġni.

Ġulju tant irrabja li waddbilha vleġġa, li laqtitha f'qalbha u qatlitha.

U hekk Ursula u l-kumpanni tagħha ħadu l-martirju fil-Kolonja.

Angela Merici (

ara Angela Merici

) waqqfet l-Ursulini fl-1535 fl-Italja.

Dak iż-żmien l-istorja ta' Ursula kienet popolari ħafna u n-nies kollha kienu familjari magħha u kienu jitolbuha.

Angela kienet qed tistieden nisa żgħażagħ biex jgħixu ħajja ta' verġinità u biex ikunu ta' servizz għal ħaddieħor.

Hija għażlet lil Ursula bħala mudell għaliha nnfisha u għall-kumpanni tagħha u hekk sal-lum baqgħu magħrufa bħala Ursulini.

Devozzjoni lejn Santa Ursula fil-gżejjer tagħna

Ta' min jinnota li fil-gżejjer tagħna, id-devozzjoni lejn din il-Prinċipessa kienet fil-quċċata tagħha matul il-Medju Evu.

Ħafna talbu lilha għall-protezzjoni matul il-gwerra, oħrajn għall-mewt fil-paċi.

(Litaniae Ursulanae pro felici morte).

Kienet meqjusa bħala l-qaddisa patruna tal-għalliema u n-negozjanti tad-drapp.

Is-snin bejn is-sekli 12 u 15 raw it-twelid tal-kommunitajiet u l-kongregazzjonijiet reliġjużi taħt il-patrunanza tagħha.

Id-devozzjoni Maltija tmur lura għas-seklu 15.

Kien hemm diversi knejjes u kappelli ddedikati lilha, inkluża waħda li nbniet fl-1467 minn Randino u Pawla Vella.

Fl-1646, insibu kuntratt li jsemmi Ġnien ta' Santa Ursula.

Post ieħor iddedikat lil Santa Ursula huwa altar fil-Knisja ta' Santa Marija ta' Ġesù fil-Belt Valletta.

L-Għawdxin, min-naħa l-oħra, iqisu lil Santa Ursula bħala ko-patrona tal-gżira ċkejkna tagħhom flimkien ma' San Ġorġ.

Id-devozzjoni tmur lura għall-1614.

Il-ġurnata ddedikata lill-patruna ġiet ikkunsidrata bħala ġurnata ta' festa.

Id-devozzjoni Għawdxija tista' tidher anki f'testmenti bħal dik ta' Dianora Vella li talbet li tvalja tiġi mogħtija lill-altar tagħha.

Saret ukoll purċissjoni ad unur tagħha f'azzjoni ta' ħajr meta l-gżira ġiet meħlusa minn traġedji li setgħu ġew ikkawżati mit-terremot tal-1693.

Fl-1698, il-kleru wiegħed li din il-purċissjoni kienet se tibqa' ssir kull sena.

Ħsieb

Dan li ġej huwa diskors tal-Arċisqof Charles J. Scicluna fl-okkażjoni tal-festa ta' Santa Ursula 2016:

"Aħna u niċċelebraw il‐martri, bħalma qegħdin niċċelebraw illum lil Santa Ursula, ma niqfux nitolbu għad‐don tal‐qawwa, li jagħtik il‐ħeġġa u l‐għerf spiritwali li permezz tagħhom tagħżel it‐tajjeb u tevita l‐ħażin, anzi twarrbu.

Il‐Mulej jitkellem dwar il‐firda li jista' jkun hemm saħansitra bejn il‐familji minħabba l‐Kelma tiegħu:

'għad jerħukom f'idejn il‐qrati, jagħtukom is‐swat fis‐sinagogi tagħhom, itellgħukom quddiem gvernaturi u slaten minħabba fija.'

Għalkemm dan kollu jsir b'għan persekutorju, il‐Mulej jgħid:

"biex tagħtu xhieda quddiemhom u quddiem il‐pagani"

(Mattew 10:17‐18).

In‐Nisrani m'għandux jippretendi ħajja komda għax il‐Mulej ma wegħedniex ħajja komda u l‐esperjenza tad‐dixxipli qatt ma kienet hekk.

Iva, wegħedna li minkejja l‐persekuzzjoni, minkejja li nħossuna li aħna limitati, li ħaddieħor jimxi f'karriera, fin‐negozju, fl‐għana, fil‐poter, u inti għax inti dixxiplu, le.

L‐effett tax‐xhieda tiegħek mhix fil‐kontroll tiegħek, m'għandek l‐ebda dritt, lanqas mir‐rieda tiegħek, imma mill‐pjan ikbar u mill‐providenza ħafna ikbar tal‐Mulej.

Din hija dejjem providenza ta' ħniena, ta' mħabba u għalhekk providenza ta' libertà.

'Lilkom kulħadd isir jobgħodkom minħabba f'ismi imma min jibqa' jżomm sħiħ sal‐aħħar, dan isalva'

(Mattew 10:22).

Il‐Mulej jitlob minna l‐paċenzja tal‐perseveranza.

Ħafna drabi t‐tentazzjoni tan‐Nisrani li jkun iġġieled u jirritorna d‐dar mimli feriti tat‐taqbida, hija li jaqta' qalbu, 'dan it‐taħbit kollu għalfejn?'

Il‐Mulej jitlobna l‐perseveranza li nżommu sħiħ sal‐aħħar.

Is-salvazzjoni, għal min iżomm sħiħ sal‐aħħar, hija esperjenza li tibda minn din id‐dinja, mhix xi ħaġa utopika li ssibha 'l quddiem.

Aħna ma nwiegħdux affarijiet li ma nkunux diġà bdejna ngħixuhom minn hawn.

Min irid jemmen fil‐ġenna, jobdi lil Ġesù u jibda jkollu esperjenza tagħha minn hawn, u tgħiduli: 'kif se tkun din?

Il‐paċi fil‐qalb tiegħek' Tgħidli: 'imma jiena f'kompromess mal‐ħażen.'

Itlob maħfra, patti għal dnubietek u dik il‐paċi li tħoss meta tkun irrikonċiljat mal‐Mulej, hija l‐anti-camera tal‐esperjenza tal‐ġenna.

Fil‐każ ta' Santa Ursula aħna qegħdin ukoll nirringrazzjaw lill‐Mulej għad‐don tal‐verġinità.

Fit‐talba tal‐Knisja spiss jissemma d‐don tas‐safa.

Is‐safa hija vokazzjoni għal kulħadd: għall‐miżżewġin u għal min mhux miżżewweġ.

Hija r‐rispett fundamentali tal‐ġisem ta' kull wieħed u waħda minna, kemm f'atteġġjament personali kif ukoll fl‐atteġġjament tal‐proxxmu, għax lill‐proxxmu aħna rridu nuruh l‐imħabba.

Fiż‐żwieġ, ir‐raġel juri l‐imħabba lejn martu, u martu lejn żewġha, dik ukoll hija esperjenza ta' safa għax is‐safa mhix li l‐lingwaġġ sesswali jieqaf imma li jkun approprjat ‐ kollox f'waqtu u f'ħinu.

Iż‐żwieġ huwa mbierek, huwa safi.

Inħoss li din, hija s-sejħa li l-Mulej qed jagħmel lil kulħadd.

Illum dan hu l‐għan tagħna, li nitolbu maħfra lill‐Mulej f'kull mument ta' ħajjitna u hekk inkunu nistgħu nimitaw is‐safa tal‐martri.

Mhux għax ma nitolbux, imma għaliex kull meta nitolbu, nirrealizaw li għandna bżonn nersqu lejn il‐maħfra li jagħti l‐Mulej.

Irridu niċċelebraw is‐safa tal‐verġni li kienet safa indivisa: l‐imħabba ta' Ġesù l‐għarus tagħhom, imħabba esklussiva.

Ursula ħabbet lil Ġesù u fil‐proxxmu tagħha rat lilu.

Hija sejħa ta' kull Nisrani għax is‐safa tal‐qalb mhix kwistjoni biss tas‐sitt kmandament imma fuq kollox hija tal‐ikbar kmandament:

"ħobb lil Alla bil‐qalb tiegħek kollha, b'moħħok, bl‐ispirtu, bir‐ruħ tiegħek, u lil għajrek bħalek innifsek."

Is‐safa tal‐qalb hija li jiena f'ħija nara l‐ikona ta' Ġesù, l‐immaġini tal‐Imgħallem, mhux xi ħadd li jiena nisfrutta, jew inkella ninqeda bih fl-aspett soċjali, f'kull aspett u f'kull livell.

Dik hija s‐safa, is‐safa tal‐qalb li għandna bżonn nimitaw aħna u nagħtu unur lill‐martri verġni flimkien mad‐don tal‐qawwa.

Il‐mewt tal‐martri hi meqjusa, għal min ma jemminx, bħall-qerda, kif naqraw fil-Ktieb tal-Għerf,

"qishom sfaw fix-xejn għax twarrbu mid-dnub, iżda huma jinsabu fis‐sliem."

"Il‐martirju" kif iħobb jgħid il‐Papa Franġisku, "huwa karatteristika tal‐Knisja u tax‐xhieda tagħha."

Wara kollox il‐kelma 'xhieda' bil‐Grieg tfisser 'martus.'

Il‐kelma martri tfisser xhud.

Aħna rridu nsellmu llum waqt li nfakkru lil Sant'Ursula, lil tant Insara li huma persegwitati mingħajr ma jinqatlu għax huma diskriminati, għax huma mhumiex vantaġġjati bħal ħaddieor, għax il‐metodi tagħhom huma antikwati, huma l‐martri tal‐lum.

Niftakru wkoll f'dawk minn sħabna Kattoliċi u Nsara li qegħdin jinqatlu għall‐Isem ta' Ġesù, mhux il-bieraħ, imma llum stess.

Insellmu lil dawn ħutna li ġew insejħa għal din l‐għotja totali bħal dak is‐saċerdot Franċiż li spiċċa b'għonqu mħanxar għarrkubbtejh quddiem l‐artal.

Dawn huma ġrajjiet tal‐lum, mhux tal‐bieraħ!

Aħna u niċċelebraw il‐martri tal‐bieraħ, niftakru fil‐martri tal‐lum mhux biex naqtgħu qalbna, imma biex nagħmlu kuraġġ għaliex il‐kelma tal‐appostlu Missierna tibqa' vera u mhix marbuta.

"Jekk Alla huwa magħna. min jista' jkun kontra tagħna?"

(Rumani 8:31).

"La ż‐żmien ta' issa u la ta' li ġej, la s‐setgħat, la l‐għoli u lanqas il‐fond, u l‐ebda ħlieqa oħra ma jistgħu qatt jifirduna mill‐imħabba ta' Alla li dehret fi Kristu Ġesù"

(Rumani 8:38‐39)."

Inti qed tgħixha s-safa li l-Mulej jixtieq jara fik?

Tħobb kif iħobb Kristu?

Kif qed taġixxi meta tiltaqa' mal-iebes u l-kuntrarju propju għax qed tipprova tgħix ta' nisrani/ja?

X'jiswa għalik, li tagħmel dak li taf li jogħġob lil Alla jew li ma tagħmilx dak li taf li ma jogħġbux, jew li tagħmel dak li jaħsbu l-bnedmin ta' bla fidi?

Talba

O Alla, li tajt il-grazzja lil dawn il-verġni kkonsagrati lilek, tal-kuraġġ biex jiffaċċjaw, flimkien ma' Ursula bħala l-mexxej tagħhom, ġlieda mill-isbaħ li permezz tagħha, bil-palma tal-martirju, huma laħqu l-glorja tas-sema fejn illum jikkontemplawk, agħmel li bit-talb tagħhom għalina aħna wkoll naslu biex nitgħaxxqu bil-glorja tiegħek fis-sema.

Bi Kristu Sidna.

Ammen.

English Version:

Alternative Reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64ee7c3cdc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Ottubru: San Ġwanni XXIII

Verżjoni Vidjo:

San Ġwanni XXIII

"Is-sigriet tal-veru ferħ u tal-paċi jinsab f'min ibaxxi rasu b'umiltà għar-rieda ta' Alla". –

San Ġwanni XXIII (15 t'Awwissu, 1954)

SAN ĠWANNI XXIII

Papa

1881 – 1963

Tagħrif:

Il-Papa li twieled fqir, għex fqir u miet fqir!

Fil-25 ta' Novembru, 1881: Angelo Giuseppe Roncalli twieled f'Sotto l-Monte – ħdejn Bergamo.

Missieru kien Battista Roncalli u ommu kien jisimha Marianna Mazzola.

Huwa ġie mgħammed dakinhar stess.

Kien minn familja numeruża ta' bdiewa u ferm fqira.

Fis-sena 1904, ordna saċerdot.

Minn meta qaddes qatt ma naqas li jagħmel irtir kull sena.

Kien ikun irtir ta' tmint ijiem.

Ta' spiss kien jagħmel pellegrinaġġ għal xi Santwarju tal-Madonna fl-Italja u f'pajjiżi oħra.

Matul l-Ewwel Gwerra kien suldat u bħala saċerdot kien il-kappillan tal-isptar ta' Bergamo.

Fl-1921, kien inkarigat mill-opri missjunarji tal-Knisja kollha.

Fl-1924, laħaq professur tal-Patroloġija fl-Università tal-Lateran.

Fl-1925, kien ikkonsagrat isqof għall-knejjes tal-Lvant.

Mis-sena 1924 sal-1944, kien viżitatur appostoliku, l-aħħar għoxrin sena kien nunzju appostoliku, f'diversi minn dawn il-pajjiżi tal-Lvant, anke fl-aħħar snin qabel il-Konċilju Vatikan II, fl-Ewropa.

Il-Papa Piju XII, fl-1952 għażlu bħala Patrijarka ta' Venezja.

Fl-1953, ġie nnominat kardinal mill-istess Papa Piju XII.

Fl-1954-1957 ħa sehem f'diversi laqgħat pastorali u pellegrinaġġi f'diversi pajjiżi.

Fid-9 ta' Ottubru tal-1958, miet il-Papa Piju XII.

Fit-28 ta' Ottubru, 1958 ġie elett Papa.

Huwa kiteb diversi enċikliki.

Fil-31 ta' Marzu, 1961 ħareġ l-enċiklika:

Mater et Magistra

Fl-1963, sejjaħ Konċilju Ekumeniku.

U ftit wara fl-istess sena tal-1963 ħareġ l-enċiklika:

Pacem in Terris

Miet fit-3 ta' Ġunju 1963, imma l-festa tiegħu ssir illum 11 ta' Ottubru, il-jum meta nfetaħ il-Konċilju Vatikan II – li allura kienet issir festa ta' Marija Omm Alla li issa ġiet trasferita għall-1 ta' Jannar.

Ġwanni XXIII, magħruf mill-poplu bħala l-Papa Buono, ġie ddikjarat beatu mill-Papa Ġwanni Pawlu II fit-3 ta' Settembru, 2000 flimkien mal-Papa Piju IX.

Huwa ġie kanonizzat flimkien mal-Papa Ġwanni Pawlu II fis-27 ta' April, 2014.

Illum il-ġurnata Ġwanni XXIII huwa magħruf bħala "il Papa Buono" (il-Papa Twajjeb).

Ħsieb

Dawn li ġejjin huma pariri spiritwali mingħand San Ġwann XXIII Papa biex ngħixu ħajja tassew Nisranija:

L-atti erojċi mhumiex dejjem meħtieġa.

Meta l-ħajja tkun offerta dejjiema għas-servizz ta' Kristu, tal-Knisja tiegħu u tal-erwieħ, dan hu biżżejjed għall-qdusija u l-glorja tagħna.

Għal min iżomm ħarstu f'Alla u jittama fih ma jinħasad minn xejn, anqas il-mewt ma tasal taħsdu; il-mewt hi ġrajja sagra għax twassal għall-glorja u l-hena eterna.

Parti kbira mid-dinja tgħix bit-tpaċpiċ; aħna nimxu wara l-Vanġelu, l-unika verità li ma tispiċċa qatt.

L-imħabba hija l-essenza tal-qdusija.

Dwar il-familja:

Hu meħtieġ li l-familja tiġi mħarsa u li n-nisa jiddefenduha b'kuraġġ u jżommu posthom b'sens ta' responsabbilità f'din l-opra; jaħdmu bla waqfien billi joqogħdu attenti, jikkoreġu, jgħallmu u jagħżlu bejn dak li huwa tajjeb u dak li huwa ħażin.

U, meta hu meħtieġ, għandhom ifittxu l-għajnuna tal-liġi ċivili.

Hi tajba dik il-familja li fiha l-imħabba reċiproka tkun tixgħel bħal fjamma fl-eżerċizzju ta' kull virtù.

Dwar it-talb:

It-talb hu n-nifs tar-ruħ.

Hi ħasra li d-dinja tħares lejn il-ħwejjeġ spiritwali bħala oġġett ta' dwejjaq.

Huma ftit dawk li jitolbu u huma ftit ħafna dawk li jafu jitolbu tajjeb.

Titlob ifisser tikkomunika ma' Alla, tagħti qima lill-kobor bla qies tiegħu; tafda bħala iben fil-Missier tas-sema, tfaħħru, titolbu maħfra, tirringrazzjah, titolbu b'ħerqa ...

It-talb fil-ġewwieni tar-ruħ, wiċċ imb' wiċċ ma' Alla, għandu valur li xejn ma jegħlbu jew li jasal joqgħod floku.

Din riflessjoni sabiħa oħra minn tiegħu:

Il-paċi tal-Mulej titlob firda sħiħa minna nfusna u telqien sħiħ mir-rieda tagħna li trid il-ġid u l-kumdità f'ħajjitna.

Meta r-ruħ tilħaq l-indifferenza sħiħa fejn jidħlu persuni, inkarigi u tibdil ta' postijiet, u karrieri ftit jew wisq ta' xorti tajba, dik hi l-paċi vera.

It-tagħlim tal-Imitazzjoni ta' Kristu, ktieb III, kap.

23, "De quattour magnam importantibus pacem" , jitħaddet eżatt dwar dawn il-punti:

agħżel aktar ir-rieda ta' ħaddieħor milli tiegħek;

agħżel aktar li jkollok anqas milli aktar;

agħżel l-iżgħar post;

agħżel dejjem u itlob li ssir ir-rieda ta' Alla, sal-punt li jekk dan iġib miegħu uġigħ u mrar, dawn ukoll isiru għajn ta' ferħ.

Ftakar fit-talba: "Ħu, Mulej, il-libertà kollha tiegħi."

Talba

Mulej għal-lum biss: ser inwettaq għall-inqas ħaġa waħda li ma tantx għandi aptit nagħmilha.

Jekk offendewni nagħmel minn kollox biex ħadd ma jkun jaf.

Mulej għal-lum biss: nemmen b'fidi ferma anke jekk iċ-ċirkustanzi jkunu kontra, l-providenza tal-ħanin Alla tieħu ħsiebi, bħallikieku xejn ma jeżisti aktar fid-dinja.

Mulej għal-lum biss: ma nibża' xejn u speċjalment ma nibża' xejn nuri l-apprezzament tiegħi lejn dak li huwa sabiħ, u nemmen fit-tjubija.

Ammen.

(Talba ta' San Ġwanni XXIII, Papa)

English Version:

Alternative Reading:

His Biography from the Vatican Site:

Wikipedia:

Film dwar il-ħajja tal-Papa Qaddis Ġwanni XXIII:

Nota: It-Tagħrif u l-Ħsieb dwar dan il-qaddis tal-lum huma meħudin mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee8c6fcc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


9 ta' Ottubru: San Djonisju

Verżjoni Vidjo:

San Djonisju

"Rasek ġiet maqtugħa mill-bqija ta' ġismek, u int bħala wieħed kbir, ġrejt biha f'idejk, Djonisju." –

Versi fuq San Djonisju minn San Nikodemu l-Hagiorite (magħruf ukoll bħala tal-Muntanja Mqaddsa)

SAN DJONISJU

Isqof u Martri u Sħabu Martri

? – 258

Tagħrif:

Skont tradizzjoni, San Djonisju, magħruf ukoll bħala San Denis, twieled l-Italja.

Għall-ħabta tas-sena 250 mar Franza flimkien ma' sitta minn sħabu, u sar l-ewwel Isqof ta' Pariġi, u flimkien ma' San Rustiku, qassis, u mad-djaknu San Elewterju, ħa l-martirju mhux 'il bogħod minn Pariġi.

It-tradizzjoni tgħid li l-ħidma tagħhom biex jikkonvertu lin-nies għall-Kristjaneżmu kienet tant effettiva li l-qassisin pagani instigaw lill-Gvernatur Ruman biex jarrestahom.

Wara li żammewhom żmien twil fil-ħabs, qatluhom bil-qtugħ tar-ras, u tefgħu ġisimhom fix-xmara Siene, fis-sena 258.

Katulla, mara Nisranija, ħadet l-iġsma tagħhom u difnithom qrib il-post fejn inqatlu.

L-Insara bnew daqsxejn ta' knisja fuq qabarhom, u biż-żmien inbniet l-abbazija famuża ta' Saint-Denis, fejn huma miżmuma r-relikwi ta' dawn it-tliet qaddisin, u fejn ukoll, għal żmien twil kienu jindifnu s-Slaten ta' Franza.

Fl-arti jġibu lil San Djonisju bħala Isqof qed iżomm rasu f'idejh, għax hemm leġġenda li tgħid li hu sofra l-martirju f'Montmartre (Għolja tal-Martri), f'Pariġi, imma reġa' qam mill-mewt u minn hemm mexa b'rasu f'idejh lejn il-post fejn kellu jiġi midfun, illum hemm l-abbazija li ġġib ismu.

Ħsieb

"Tiġi siegħa meta dawk kollha li jkunu fl-oqbra jisimgħu l-leħen ta' Bin il-Bniedem u joħorġu: dawk li jkunu għamlu t-tajjeb iqumu għall-ħajja, imma dawk li jkunu għamlu ħażin iqumu għall-kundanna."

(Ġwanni 5: 28-29)

Għal darb'oħra għandna l-każ ta' qaddis li dwaru nafu ftit u li mhux magħruf, iżda wieħed li l-kult tiegħu kien parti vigoruża tal-Istorja tal-Knisja għal sekli twal.

Nistgħu nikkonkludu biss li l-impressjoni profonda li dan il-qaddis għamel fuq il-poplu ta' żmienu jirrifletti ħajja ta' qdusija straordinarja.

F'dawn il-każijiet, hemm żewġ fatti fundamentali: (1) Li kien raġel kbir li ta ħajtu għal Kristu, u (2) li l-Knisja qatt ma nsietu – simbolu uman li jfakkarna li Alla ma jinsiena qatt.

Il-bnedmin appostoliċi bħal San Djonisju, li kkonvertew ħafna nies għal Kristu, kienu mimlijin bl-Ispirtu tiegħu, u aġixxew u għexu għaliH biss.

Huma taw ħajjithom biex ixerrdu r-reliġjon tiegħu, konvinti li l-ġid tal-individwi u n-nazzjonijiet jiddependi fuqU.

Infatti fuq ir-Reliġjon tiddependi s-sigurtà u l-istabbiltà tal-gvern u tas-soċjetà kollha.

Il-liġijiet tal-bniedem huma dgħajfin wisq biex irażżnu lil dawk li jinjoraw u jirreġettaw il-liġi ta' Alla.

Sakemm il-kuxjenza tal-bniedem ma tkunx iffurmata mir-Reliġjon u marbuta bil-preċetti tagħha, il-passjonijiet tiegħu tant jassruh, li l-impuls tal-inklinazzjonijiet ħżiena jwassluh għal kollox, hekk li jasal biex jieħu vantaġġ minn kollox, u jekk ikun jista' fis-sigriet u b'mod li ma jiġix ikkastigat.

Ir-Reliġjon vera, għall-kuntrarju, tassigura l-hena veru, il-paċi u l-ferħ fost il-provi l-aktar qawwija, is-sigurtà fil-mewt innifisha, u wara l-mewt l-ikbar premju glorjuż u etern f'Alla.

Kemm għandna għax inkunu grati għalhekk, lejn in-nies li pprietkaw ir-Reliġjon vera fost ħafna diffikultajiet, provi u persekuzzjonijiet; u wkoll lejn dawk li qed jipprietkawha fi żminijietna, animati mill-istess Spirtu.

U kif bir-reqqa għandna nevitaw il-persuni, il-kotba, il-perjodiċi, l-istazzjonijiet u kull forma ta' midja oħra li qed ixekklu u jippruvaw iġibu fix-xejn il-Fidi Nisranija u qaddisa tagħna, billi joħolqu ħrejjef u liġijiet ibbażati fuq dak li jaqbillu l-bniedem!

U inti, tfittex bil-għaqal kollu sorsi li jgħinuk, aktar milli jfixkluk fil-Fidi Nisranija tiegħek?

Kemm tirsisti biex tikber u titgħallem dejjem aktar dwar ir-Reliġjon Nisranija li tħaddan, li għaliha eluf ta' nies mietu martri?

Ixxandar dak li temmen bi kliemek u b'għemilek ħalli bħal San Djonisju tressaq l-erwieħ lejn Kristu?

Talba

O Alla, int bgħatt lil San Djonisju u 'l sħabu biex ixandru l-glorja tiegħek lill-pagani, u qawwejthom sal-aħħar fil-martirju tagħhom; agħtina li bħalhom immaqdru d-dinja u r-risq tagħha, u li ma nibżgħu minn ebda taħbit li hija tqanqal kontra tagħna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee8c578e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Ottubru: San Serafin minn Montegranaro

Verżjoni Vidjo:

San Serafin minn Montegranaro

"Omm Qaddisa, isma' talbi, dawk il-pjagi qegħedli f'qalbi, t'Ibnek Ġesù Msallab" –

Talba lill-Madonna li San Serafin kien iħobb jitlob ta' spiss.

SAN SERAFIN TA' MONTEGRANARO

Reliġjuż

1540 – 1604

Tagħrif:

Dan il-qaddis kien iben bennej fqajjar minn Montegranaro, fil-Marche ta' Ancona.

Hu nnifsu kien qed jistenna li jikber biex bħal ħuh akbar minnu jieħu s-sengħa ta' missieru, imma sadanittant kien jaqla' xi ħaġa tal-flus jirgħa n-ngħaġ f'raħal fil-qrib.

Mal-mewt ta' missieru, hu kien imsejjaħ lura d-dar; u ħuh ikbar minnu, li allura issa kien beda jaħdem miegħu jgħinu fil-bini bħala assistent, kien jiddieħak bih minħabba t-tjubija tiegħu, kien jumiljah u jheddu, u kien ukoll isawtu u jittrattah ħażin ħafna.

Huwa kellu l-ħsieb li jmur eremit iżda meta sema' bil-Kappuċċini applika biex jidħol ajk magħhom f'Tolentino.

Wara li ġie rrifjutat kemm-il darba, il-provinċjal daħħlu ta' 16-il sena.

Serafin għamel progress kbir fil-ħajja spiritwali iżda ma tantx kien tajjeb għax-xogħol ordinarju li jagħmlu l-ajkijiet u kien isir ħafna tgergir dwar li Serafin kien bla grazzja f'għemilu.

Il-fedeltà tiegħu lejn ir-regola, id-devozzjoni lejn is-Santissmu Sagrament, il-karità lejn kulħadd u l-mirakli tiegħu għamluh maħbub mill-poplu.

Għadda żmien twil mill-ħajja tiegħu monastika f'deżolazzjoni interna, spiss kien anki jiddubita mis-salvazzjoni ta' ruħu.

Huwa miet f'Ascoli fl-età ta' 64 sena u sitt snin wara Pawlu V ppermetta li jinxtegħlu l-lampi fuq il-qabar tiegħu.

Ħsieb

Il-qdusija ta' San Serafin kienet rikonoxxuta minn ħafna.

Xi drabi, kien skoraġġut minħabba li sħabu l-patrijiet kienu jirredikolawh.

Serafin kien jerġa' jikseb il-paċi ta' qalbu u l-perspettiva tiegħu permezz tat-talb.

Huwa spjega,

"Meta dħalt fil-ħajja reliġjuża kont ħaddiem fqir imsejken, nieqes minn kull talent u bla potenzjal.

Bqajt kif kont, u dan ikkawżali tant umiljazzjonijiet u ċanfir li x-xitan kien juża dawn bħala opportunit

à

biex iħajjarni nħalli l-ħajja reliġjuża u nirtira f'xi deżert, u ningħalaq fija nnifsi.

Jiena ntlaqt f'idejn il-Mulej, u lejl minnhom smajt vuċi ġejja mit-tabernaklu tgħid,

"Biex isservi lil Alla trid tmut għalik innifsek u taċċetta d-diffikultajiet, ta' kwalunkwe tip."

Allura jien aċċettajthom u daħħalt f'rasi li nitlob ir-rużarju għal kull min ikkawżali l-problemi.

Imbagħad smajt l-istess vuċi mit-tabernaklu tgħidli,

"It-talb tiegħek għal dawk li jimmortifikawk lili jogħġobni ħafna.

Bi tpattija għal dan, jiena lest li nagħtik ħafna grazzji."

Tassew li l-għeġubijiet li għamel b'idejh kienu abbundanti.

Fil-fatt, in-nies bdew jikkonsidrawh bħala qaddis, wieħed li jaf ifejjaq u jipprofetizza.

Ħafna mill-patrijiet taw xhieda li, wara li kulħadd kien imur fis-sodda, kienu spiss jisimgħu lil Serafin miexi lejn il-knisja biex iqatta' l-lejl f'adorazzjoni quddiem is-Sagrament Imqaddes.

Serafin darba stqarr li r-raġuni li kien iqatta' ħafna mil-lejl fil-knisja kien minħabba li, fil-kamra tiegħu, kien ikun imħajjar biex jaqa' fid-dnub kontra l-kastità, anki fix-xjuħija tiegħu.

Ir-reputazzjoni ta' Serafin waslet ukoll għand id-Duka tal-Bavarja u ta' Parma, għand il-Popli Nobbli ta' Bologna, u l-Kardinal Bandini.

Biex jiġi evitat li n-nies ibusulu jdejh jew il-libsa tiegħu bħala turija tar-rispett tagħhom, Serafin kien iġorr kurċifiss miegħu, u joffrilhom lilu biex ibusuh.

Għalkemm kien kważi analfabeta, Serafin kien jitkellem dwar Alla b'mod aktar eloċenti minn kwalunkwe teologu.

Anki l-isqof ta' Ascoli, it-teologu eminenti, il-Kardinal Girolamo Bernerio, talab il-pariri ta' Serafin.

Serafin kien awster fil-persuna tiegħu.

Darba biss f'ħajtu aċċetta libsa reliġjuża ġdida, u għax kien taħt ubbidjenza.

Għal 40 sena kontinwi, huwa kiel biss soppa jew insalata.

B'konformità mal-ispiritwalità prevalenti ta' dak iż-żmien, Serafin kellu devozzjoni personali li jqaddes l-akbar ammont ta' quddies possibbli.

F'qalbu kien spiss jikkontempla t-tbatijiet ta' Kristu.

Imħeġġeġ kif kien bl-imħabba ta' Alla, xtaq anki jxerred demmu għall-imħabba ta' Dak li xerred Demmu għal kulħadd.

Peress li x-xewqa tiegħu li jmut martri ma seħħitx, huwa għamilha d-drawwa tiegħu li jitlob lill-Madonna ta' spiss bil-kliem:

"Omm Qaddisa, isma' talbi, dawk il-pjagi qegħedli f'qalbi, t'Ibnek Ġesu Msallab."

Serafin kellu wkoll sens kbir ta' umoriżmu.

Darba, mara staqsietu jekk hi kinetx se twelled tifel jew tifla.

Serafin ipprova jevita li jwieġeb.

Imma l-mara insistiet, u qaltlu,

"Kif inkun naf liema isem nagħżel?"

Daħkan, Serafin weġibha,

"L-aħjar li tagħżel Ursula u sħabha,"

biex jindika li matul ħajjitha, il-mara kienet se twelled diversi bniet waħda wara l-oħra.

Min dan kollu li issa sirna nafu dwar dan il-patri sempliċi, nistgħu ngħidu li tispikka fih l-umanità fl-aqwa tagħha:

Kien

bullied

minn ħuh,

imbagħad mill-patrijiet,

kien jiftaħ qalbu ma' Ġesù,

iżomm lilu nnifsu fil-knisja tul il-lejl għax fiċ-ċella kien jesperjenza tentazzjonijiet kontra s-sitt kmandament,

u kien iħobb jiċċajta u jnissel tbissima fuq fomm ta' madwaru.

Kien propju t-

TALB

u l-kuntatt frekwenti tiegħu ma' Alla, li

BIDEL

lil dan il-bniedem:

imweġġa',

umiljat,

forsi b'nuqqas ta' maħfra u bi ħsibijiet ta' vendetta

u b'ħajra għaż-żina,

f'wieħed

QADDIS

Mhux talli ma kien baqalu l-ebda xewqa kontra dawk li għaddewh minn tant tbatija, talli ħareġ minnu karattru umoristiku li jferraħ lil ħaddieħor!

X'bidla kapaċi jagħmel Alla fil-ħajja ta' dawk li jfittxuh b'sinċerità u b'ħerqa!!

U inti, tfittex lil Alla bil-ħerqa u bis-sinċerità biex taqsam miegħu il-ferħ u n-niket tiegħek?

Tħallih jibdillek qalbek u ħajtek hekk li jfejjaqlek il-ġrieħi li sarulek u jgħinnek taħfer u titlob għal min weġġgħek?

Tagħmel kull ma hu possibbli biex tevita li taqa' fid-dnub kontra s-sitt kmandament jew kontra xi kmandament ieħor?

Tipprova tinsa ftit lilek innifsek u tkun kawża ta' ferħ fil-ħajja tal-oħrajn li forsi għadhom m'għarfux li l-ferħ veru jinsab biss fi Kristu?

Talba

Mulej, il-qaddej tiegħek San Serafin għadda ħajtu fl-ubbidjenza, fis-sempliċità, fis-sawm, fil-penitenza u fil-karità; u kellu wkoll devozzjoni speċjali lejn is-Sagrament tal-Ewkaristija u lejn il-Verġni Marija, agħtina li nimitaw l-eżempji sbieħ li tana f'ħajtu, hekk li naslu ngawduk miegħu fis-sema.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee8c70b8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });